******

******

***Din conținutul acestui număr*:**

**Anul 2021 – numărul 48**

**29 noiembrie – 3 decembrie**

[Repere din agenda publică a conducerii Instituţiei Prefectului - Judeţul Hunedoara în perioada 29 noiembrie – 3 decembrie, 2021 2](#_Toc89684299)

[Selecție de Acte normative apărute în Monitorul Oficial al României în perioada 29 noiembrie – 3 decembrie, 2021 2](#_Toc89684300)

[Comunicate de presă ale Guvernului României 3](#_Toc89684301)

[Muzeele memoriale privind victimele comunismului sunt o prioritate pentru România 3](#_Toc89684302)

[Guvernul va avea un dialog constant și deschis cu reprezentații cultelor religioase din România pentru a proteja sănătatea și viața cetățenilor 3](#_Toc89684303)

[România primește prima tranșă din PNRR 4](#_Toc89684304)

[3 decembrie – Ziua Internațională a Persoanelor cu Dizabilități 5](#_Toc89684305)

[Guvernul va sprijini autoritățile locale pentru a asigura cetățenilor apă caldă și căldură 6](#_Toc89684306)

[Întâlnire de lucru a premierului Nicolae-Ionel Ciucă cu principalii responsabili ai gestionării pandemiei 6](#_Toc89684307)

[Măsuri pentru combaterea răspândirii tulpinii Omicron a virusului COVID-19 și pentru protejarea sănătății oamenilor 7](#_Toc89684308)

[Informaţie Europeană 7](#_Toc89684309)

[NOUTĂȚI – Informații UTILE 8](#_Toc89684310)

[POIM: 2 noi Ordine dedicate infrastructurii de termoficare 8](#_Toc89684311)

[PNRR: A fost semnat acordul de împrumut între Comisia Europeană și România 8](#_Toc89684312)

[Ghid online privind finanțarea UE pentru sectoarele culturale și creative 8](#_Toc89684313)

[Platformă interactivă de navigare în tablourile de bord privind reziliența, lansată de Comisia Europeană 9](#_Toc89684314)

[9](#_Toc89684315)

[Consultări 9](#_Toc89684316)

[fonduri-structurale.ro: Inovarea socială trebuie susținută de viitorul program pentru educație și ocupare! 9](#_Toc89684317)

[A fost adoptată în mod formal politica agricolă comună (PAC) pentru perioada 2023-2027 10](#_Toc89684318)

[APELURI – Finanțări 10](#_Toc89684319)

[NextGenerationEU: Comisia Europeană transferă României 1,8 miliarde EUR sub formă de prefinanțare 10](#_Toc89684320)

[POAT: Ordin pentru modificarea Schemei de ajutoare de stat și de minimis pentru pregătirea portofoliului de proiecte în domeniul specializării inteligente pentru 2021-2027 13](#_Toc89684321)

[UniHack – hackathon cu premii în bani pentru studenții și elevii de liceu care vor să contribuie la rezolvarea unor probleme ale societății 13](#_Toc89684322)

[1 milion de euro pentru promovarea participării tinerilor în tranziția justă – EUTeens4Green 13](#_Toc89684323)

[Noul instrument de investiții interregionale pentru inovare: 570 de milioane euro pentru sprijinirea proiectelor în domenii prioritare comune de specializare inteligentă 14](#_Toc89684324)

[Se pot depune cereri de acord pentru finanțare aferente schemei de ajutor de stat pentru reducerea accizei la motorina utilizată în agricultură 14](#_Toc89684325)

[Din actualitatea europeană 15](#_Toc89684326)

[Orientări pentru o comunicare incluzivă: Declarația comisarului pentru egalitate, Helena Dalli 15](#_Toc89684327)

[Portalul mondial ( Global Gateway): prin strategia Uniunii Europene de dezvoltare a conexiunilor durabile la nivel mondial se vor mobiliza până la 300 de miliarde EUR 16](#_Toc89684328)

[Comisia decide să trimită România în fața Curții de Justiție a Uniunii Europene pentru nerespectarea legislației UE privind aerul curat și emisiile industriale 18](#_Toc89684329)

[Comisia solicită României și altor 17 state membre să consolideze piața unică a UE pentru profesiile reglementate 19](#_Toc89684330)

[Calificarea profesională: Comisia solicită Ciprului și României să se conformeze normelor UE 22](#_Toc89684331)

[Eficiența energetică: Comisia îndeamnă Grecia și România să transpună Directiva de modificare privind eficiența energetică 23](#_Toc89684332)

[Comisia solicită României să respecte normele UE privind drepturile de autor 23](#_Toc89684333)

[Combaterea fraudei: Comisia îndeamnă România și alte 7 state membre să transpună normele UE de combatere a fraudei care aduce atingere bugetului Uniunii 24](#_Toc89684334)

[Instrumentele financiare ale UE au sprijinit IMM-urile europene cu 29 de miliarde EUR în timpul crizei provocate de coronavirus în 2020 24](#_Toc89684335)

[CORONAVIRUS 26](#_Toc89684336)

[CE reînnoiește apelurile de a se intensifica campania de vaccinare, de a pune la dispoziție rapid și pe scară largă dozele de rapel, și de a reacționa la varianta Omicron 26](#_Toc89684337)

Întocmit,

Compartimentul Afaceri Europene și Relații Internaționale,

Edit Iliescu, consilier

Alexandra Irina Pădurean, manager public

Repere din agenda publică a conducerii Instituţiei Prefectului - Judeţul Hunedoara   
în perioada 29 noiembrie – 3 decembrie, 2021

Facem cunoscute publicului următoarele acțiuni din agenda publică a domnului Călin Petru MARIAN, prefectul județului Hunedoara și a subprefectului SZÉLL Lőrincz:

| *Eveniment* | **Data** |
| --- | --- |
| *Comemorarea minerilor, salvatorilor minieri și militarilor în termen care și-au pierdut viața în accidentul de muncă produs în urmă cu 41 de ani, la 29 noiembrie 1980, la mina din Livezeni.* | ***29 noiembrie 2021*** |
| *Participare la ceremonialul militar organizat în municipiul Deva cu ocazia Zilei Naționale a României.* | ***1 decembrie 2021*** |
| *Activități specifice funcției.* | ***2 decembrie 2021*** |
| *Participare la ședința extraordinară a Adunării Generale a Asociației de Dezvoltare Intercomunitară „Serviciul județean pentru ocrotirea animalelor fără stăpân”, desfășurată la Inspectoratul Școlar Județean.* | ***3 decembrie 2021*** |
| *Întâlnire cu reprezentanții Consiliului Județean Hunedoara și reprezentanții A.D.I. „Sistemul integrat de gestionare a deșeurilor județul Hunedoara”.* | ***5 decembrie 2021*** |
| *Premierea celor 28 de eleve participante la proiectul sportiv „UEFA PLAYMAKERS”. „UEFA Playmakers” este o activitate sportivă unică, care oferă fetițelor oportunitatea amuzantă și sigură de a învăța să joace fotbal prin mișcare și joacă, dar și prin magia poveștilor Disney.* | ***5 decembrie 2021*** |
|  |  |

Cancelaria Prefectului

🏵🏵🏵

http://www.expert-monitor.ro/LexMonitor/interfete/img/expertmonitor.jpg

Selecție de Acte normative apărute în Monitorul Oficial al României   
în perioada 29 noiembrie – 3 decembrie, 2021

**M. Of. nr. 1148/ 2 decembrie 2021**

* **277 – Parlamentul României** - Lege pentru aprobarea Ordonanței de urgență a Guvernului nr. 122/2020 privind unele măsuri pentru asigurarea eficientizării procesului decizional al fondurilor externe nerambursabile destinate dezvoltării regionale în România
* **278 – Parlamentul României** - Lege privind modificarea și completarea Legii nr. 168/2020 pentru recunoașterea meritelor personalului participant la acțiuni militare, misiuni și operații pe teritoriul sau în afara teritoriului statului român și acordarea unor drepturi acestuia, familiei acestuia și urmașilor celui decedat
* **279 – Parlamentul României** - Lege privind instituirea zilei de 19 iulie - Ziua națională a înotului
* **280 – Parlamentul României** - Lege privind aprobarea Ordonanței de urgență a Guvernului nr. 138/2020 pentru modificarea și completarea Ordonanței de urgență a Guvernului nr. 118/2020 privind aprobarea Programului de susținere a întreprinderilor mici și mijlocii „IMM LEASING DE ECHIPAMENTE ȘI UTILAJE“

**M. Of. nr. 1149/ 2 decembrie 2021**

* **281 – Parlamentul României** - Lege pentru aprobarea Ordonanței Guvernului nr. 15/2021 privind reglementarea unor măsuri fiscal-bugetare
* **282 – Parlamentul României** - Lege pentru modificarea și completarea Legii nr. 203/2018 privind măsuri de eficientizare a achitării amenzilor contravenționale

**M. Of. nr. 1151/ 3 decembrie 2021**

* **172 – Ministerul Afacerilor Interne** - Ordin pentru aprobarea Strategiei Ministerului Afacerilor Interne de securitate a informațiilor în format electronic (2021-2026)

**M. Of. nr. 1153/ 3 decembrie 2021**

* **1240 – Guvernul României** - Hotărâre privind acordarea unor ajutoare de urgență

Descărcați  ADOBE READER - <http://get.adobe.com/reader/>

Sursa: Monitorul Oficial al României - <http://www.monitoruloficial.ro/RO/article--e-Monitor.html>

🏵🏵🏵

Comunicate de presă ale Guvernului României

Muzeele memoriale privind victimele comunismului sunt o prioritate pentru România

Prim-ministrul României, domnul Nicolae-Ionel Ciucă, a avut astăzi, 2 decembrie a.c., la Palatul Victoria, o întâlnire cu domnul Edwin Feulner, președintele fondator al Heritage Foundation, președinte al Victims of Communism Memorial Foundation.

Cu această ocazie, premierul i-a mulțumit oaspetelui pentru contribuția experților Heritage Foundation la valorificarea parteneriatului strategic dintre Statele Unite ale Americii și România, în domenii precum securitate, economie și prosperitate.

În cadrul dialogului, cei doi au analizat situația de securitate în zona Mării Negre, cu accent pe rolul important al României în această zonă a Europei.

Președintele Fundației Victims of Communism Memorial a prezentat inițiativa construirii, la Washington, al unui muzeu Memorial dedicat victimelor comunismului.

“Muzeele memoriale privind victimele comunismului sunt o prioritate pentru România, țară ai cărei cetățeni au suferit atrocitățile și abuzurile sistemului comunist în perioada 1945-1989”, a declarat Prim-ministrul Nicolae-Ionel Ciucă. Cele trei muzee dedicate memoriei victimelor comunismului, care vor fi construite la București, Râmnicu Sărat și Timișoara vor contribui la prezentarea acestor crime și abuzuri suferite de români timp de 44 de ani pentru generațiile viitoare, care vor cunoaște astfel ororile regimului comunist.

\*

Guvernul va avea un dialog constant și deschis cu reprezentații cultelor religioase din România pentru a proteja sănătatea și viața cetățenilor

Premierul Nicolae-Ionel Ciucă a avut astăzi consultări cu reprezentanții cultelor religioase din România, prima reuniune între reprezentanții statului și cei ai cultelor, care a avut loc într-un lăcaș de cult, respectiv, Templul Coral.

Șeful Executivului a subliniat că dialogul autorităților cu reprezentanții cultelor religioase creează punți de legătură pentru a găsi căile comune de a acționa în slujba oamenilor, pentru a proteja sănătatea și viața cetățenilor, îndeosebi în această perioadă dificilă provocată de criza pandemică.

"Autoritățile guvernamentale și societatea civilă, în care cultele religioase reprezintă un pilon de stabilitate, urmăresc binele oamenilor. Guvernul susține și promovează libertatea religioasă, prin participarea la activitățile religioase în condiții de siguranță sanitară și respect reciproc. Aplicarea măsurilor de protecție sanitară și vaccinarea sunt soluții sigure și eficiente pentru protejarea sănătății cetățenilor și combaterea crizei COVID-19. Fac apel la unitate și coeziune și vă rog să vă alăturați eforturilor guvernamentale care au în centru protejarea sănătății și vieții cetățenilor. Oamenii au nevoie de încredere și speranță, iar contribuția cultelor religioase este esențială în această perioadă", a afirmat prim-ministrul Ciucă.

Șeful Executivului a transmis că respectarea drepturilor și libertăților fundamentale, între care libertatea religioasă este deosebit de importantă, reprezintă baza societății democratice din România.

De asemenea, premierul Nicolae-Ionel Ciucă a arătat că la nivelul Guvernului vor fi preluate mesajele și propunerile reprezentanților cultelor religioase, inclusiv cele privind sprijinirea financiară legată de construirea și repararea lăcașurilor de cult și a salarizării personalului de cult. ” Preluăm și învățăm din mesajul pe care îl aduc cultele religioase din rândul comunităților pe care le păstoresc pentru că acestea reprezintă aproape 99% din cetățenii României”, a menționat premierul.

Reprezentanții cultelor religioase au mulțumit prim-ministrului Nicolae-Ionel Ciucă și reprezentanților Guvernului pentru deschiderea la dialog și colaborare și au propus înființarea unui mecanism permanent de cooperare, care să funcționeze la nivel tehnic, prin Secretariatul de Stat pentru Culte.

La întâlnirea cu reprezentanții cultelor religioase din România au mai participat, din partea Guvernului, vicepremierul Kelemen Hunor, ministrul Sănătății, Alexandru Rafila, secretarul de stat în MAI, șeful DSU, Raed Arafat, președintele CNCAV, Valeriu Gheorghiță și secretarul de stat pentru culte, Victor Opaschi.

\*

România primește prima tranșă din PNRR

România primește, astăzi, prima tranșă din PNRR, în cuantum de 1,851 mld. euro din prefinanțarea totală de 3,793 mld. euro din valoarea contribuției financiare pe anul 2021.

Până la finalul anului, țara noastră va primi și prefinanțarea din componenta de împrumut, în cuantum de 1,942 mld. euro. În plus, anul viitor țara noastră va primi o finanțare de aproximativ 6,171 miliarde euro. Pentru anul 2021 și primul trimestru al anului 2022 sunt planificate 45 de ținte sau jaloane din care 5 sunt deja îndeplinite, iar restul sunt în curs de realizare.

Cele cinci obiective atinse sunt:

* Intrarea în vigoare a Legii nr. 50/2021 pentru aprobarea Ordonanței de urgență a Guvernului nr. 55/2016 privind reorganizarea Companiei Naționale de Autostrăzi și Drumuri Naționale din România - S.A. (CNAIR) și înființarea Companiei Naționale de Investiții Rutiere - S.A. (CNIR);
* Intrarea în vigoare a legii privind securitatea rețelelor 5G;
* Creșterea numărului de case de marcat conectate la sistemul IT al Agenției Naționale pentru Administrare Fiscală (466.288 de case deja conectate);
* Intrarea în vigoare a cadrului legal pentru înrolarea contribuabililor persoane juridice SPV (Spațiul Privat Virtual);
* Intrarea în vigoare a modificării legislației naționale privind căile de atac (Legea nr. 101/2016).

În perioada următoare, Ministerul Investițiilor și Proiectelor Europene va semna acordurile de finanțare cu ministerele care au calitatea de coordonator de reforme și investiții, în baza țintelor și jaloanelor prevăzute a fi îndeplinite de aceste instituții.

-------------------

Planul Național de Redresare și Reziliență este structurat pe cei 6 piloni prevăzuți de Regulamentul Mecanismului de Redresare și Reziliență și împărțit în 15 componente, astfel încât să acopere nevoile României și să urmărească concomitent prioritățile Comisiei Europene. Cei șase piloni sunt: tranziția verde, transformarea digitală, creștere inteligentă, coeziune socială și teritorială, sănătate și reziliență economică, socială și instituțională, politici pentru generația următoare, copii și tineri.

Banii se vor acorda în tranșe, în funcție de îndeplinirea unor obiective, numite jaloane și ținte. În total, sunt 507 de jaloane și ținte care trebuie realizate până la 31 august 2026.

În total, România va beneficia de o finanțare în sumă de 29,2 miliarde de euro din Mecanismului de Redresare și Reziliență pentru finanțarea reformelor și investițiilor incluse în cadrul Planului Național de Redresare și Reziliență.  Mai exact, este vorba de un grant în valoare de 14,24 miliarde de euro și de o finanțare în valoare de 14,942 miliarde de euro, acordată în condiții avantajoase, la nivelul costurilor Comisiei Europene.

Versiunea extinsă a PNRR, însemnând peste 70 de documente, poate fi consultată pe pagina oficială dedicată PNRR: <https://mfe.gov.ro/pnrr/>

\*

3 decembrie – Ziua Internațională a Persoanelor cu Dizabilități

Prim-ministrul României Nicolae-Ionel Ciucă a participat astăzi, 3 decembrie 2021, cu prilejul Zilei Internaționale a Persoanelor cu Dizabilități, la evenimentul ”Învingători pe frontul de acasă”, organizat de INVICTUS România și Asociația CONIL, cu sprijinul Clubului Sportiv al Armatei “Steaua”, un eveniment în care două tipuri de învingători s-au reunit pentru a demonstra că solidaritatea și incluziunea pot funcționa în România.

Echipa INVICTUS România, formată din militari români răniți în teatrele de operații, a organizat pentru copiii cu dizabilități o tabără militară în care cei mici au descoperit secretele tirului cu arcul, au realizat trasee aplicative, demonstrații cu biciclete speciale și alte activități sportive adaptate dizabilităților fizice.

România a parcurs un traseu evolutiv lent în domeniul dizabilității, deși a ratificat Convenția ONU pentru Drepturile Persoanelor cu Dizabilități încă din 2010, însă dinamica acestui parcurs este acum în schimbare.

Începând din acest an, persoanele cu dizabilități vor beneficia de un mecanism articulat de suport în luarea deciziei. România va face cea mai importantă reformă juridică în domeniul dizabilității: persoanele cu dizabilități nu vor mai avea drepturile anulate sau restrânse, ci, prin modificările aduse Codului Civil, care vor fi aprobate în scurt timp în Guvern, persoanele cu dizabilități intelectuale vor avea posibilitatea să muncească, să se căsătorească și să-și manifeste voința și preferințele cu sprijinul necesar.

De asemenea, o serie întreagă de servicii sociale integrate în comunitate, atât de necesare copiilor și adulților cu dizabilități, au fost prevăzute și vor fi înființate prin intermediul Programului Național de Redresare și Reziliență.

Totodată, în cadrul Programului România Educată, este urmărită cu atenție componenta de educație incluzivă și sprijin pentru copiii cu dizabilități, care au dreptul la educație de calitate, alături de toți ceilalți copii.

În egală măsură, în contextul pandemiei de COVID-19, care a marcat substanțial starea de bine psiho-emoțională a copiilor, aceștia vor beneficia, de la începutul anului 2022, de servicii de consiliere și psihoterapie gratuite prin intermediul Programului Național – ”Din grijă pentru copii”.

” Copiii cu dizabilități și familiile lor sunt un altfel de eroi ai noștri, care duc, din păcate, o luptă inegală cu un sistem care încă nu le valorifică pe deplin potențialul în educație și, în general, în societate. Pe ei, pe familiile lor, pe adulții cu dizabilități și pe eroii noștri militari răniți în teatrele de operații, camarazii noștri de la Echipa INVICTUS România, vreau să îi salut cu recunoștință și respect. Vă asigur că aveți în mine un partener de încredere în promovarea și implementarea efectivă a drepturilor persoanelor cu dizabilități și mă voi asigura, alături de specialiștii din Guvern, societatea civilă și toți partenerii sociali, că vom lua acele măsuri prin care copiii și adulții cu dizabilități să poată trăi demn în România. Pentru că noi nu lăsăm pe nimeni în urmă!”, a declarat prim-ministrul României, domnul Nicolae-Ionel Ciucă.

La eveniment au mai participat, din partea Guvernului României, ministrul Apărării Naționale, Vasile Dîncu, ministrul Sportului, Carol-Eduard Novak, și consilierul de stat la Cancelaria Prim-ministrului Mădălina Turza.

\*

**Guvernul va sprijini autoritățile locale pentru a asigura cetățenilor apă caldă și căldură**

La solicitarea premierului Nicolae-Ionel Ciucă, reprezentanții Guvernului au analizat împreună cu primarul general al Capitalei, Nicușor Dan, și primarul municipiului Constanța, Vergil Chițac, situația alimentării cu energie termică a celor două municipii și impactul prețului gigacaloriei asupra populației.

La începutul întâlnirii, desfășurată la Palatul Victoria, prim-ministrul a solicitat reprezentanților Guvernului - miniștrii Finanțelor, Adrian Câciu, Dezvoltării, Lucrărilor Publice și Administrației, Attila-Zoltán Cseke, Energiei, Virgil-Daniel Popescu -  să găsească urgent soluții pentru ca cetățenii să beneficieze de apă caldă și căldură și să fie redus impactul pe care scumpirea gigacaloriei îl are asupra facturilor plătite de populație.

Primarii celor două municipii au prezentat problemele cu care se confruntă sistemele de producție și distribuție a energiei în sistem centralizat.

Ca soluție imediată, pentru a sprijini autoritățile locale, la nivelul Guvernului va fi inițiat un proiect de Hotărâre prin care să fie alocate, în cursul acestui an bugetar, fonduri guvernamentale unităților administrativ-teritoriale, pentru plata restanțelor la energia termică. De această formă de sprijin vor beneficia locuitorii din București, Constanța, precum și din alte localități care se confruntă cu disfuncționalități în livrarea energiei termice.

Discuțiile cu privire la acordarea subvenției energiei termice vor continua și în perspectiva definitivării de către Guvern a proiectului bugetului de stat pentru anul 2022.

Pentru eficientizarea sistemelor de termoficare, în cadrul întâlnirii de la Palatul Victoria s-a discutat despre modalitățile prin care producția și distribuția energiei termice în sistem centralizat vor putea fi preluate în coordonare unitară, în subordinea primăriilor.

Totodată, s-a discutat despre soluții viabile de modernizare și eficientizare a sistemelor de termoficare, prin creșterea accesului primăriilor la fonduri europene alocate prin Fondul de Modernizare.

Discuțiile între reprezentanții Guvernului și cei ai autorităților publice locale vor continua în perioada următoare.

\*

Întâlnire de lucru a premierului Nicolae-Ionel Ciucă cu principalii responsabili ai gestionării pandemiei

Ca urmare a confirmării prezenței tulpinii Omicron în România, prim-ministrul Nicolae-Ionel Ciucă a convocat, mâine, de la ora 11.00, la sediul Guvernului, o întâlnire de lucru cu principalii responsabili ai gestionării pandemiei: ministrul Sănătății, Alexandru Rafila, șeful Departamentului pentru Situații de Urgență, Raed Arafat, directorul Centrului Național de Supraveghere și Control al Bolilor Transmisibile, din cadrul Institutului Național de Sănătate Publică., Adriana Pistol.

“După consultarea cu specialiștii din domeniul sănătății și al situațiilor de urgență, voi dispune măsurile care se impun. Nicio clipă nu trebuie pierdută, niciun efort irosit pentru a proteja țara noastră de o evoluție nedorită”, a declarat prim-ministrul.

\*

Măsuri pentru combaterea răspândirii tulpinii Omicron a virusului COVID-19 și pentru protejarea sănătății oamenilor

Ca urmare a confirmării prezenței tulpinii Omicron în România, prim-ministrul Nicolae-Ionel Ciucă a convocat, astăzi, de la ora 11.00, la sediul Guvernului, o  întâlnire cu principalii responsabili ai gestionării pandemiei: ministrul Sănătății, Alexandru Rafila, ministrul Afacerilor Interne, Lucian Bode, ministrul Apărării Naționale, Vasile Dîncu, șeful Departamentului pentru Situații de Urgență, Raed Arafat, și directorul Centrului Național de Supraveghere și Control al Bolilor Transmisibile, din cadrul Institutului Național de Sănătate Publică, Adriana Pistol.

Primul punct al ordinii de zi a fost starea cetățenilor români depistați cu Omicron, aceștia fiind vaccinați și cu o evoluție bună a sănătății.

Deoarece specialiștii anticipează o posibilă creștere a incidenței în următoarele săptămâni, vaccinarea persoanelor rămâne cea mai eficientă și importantă formă de protecție, mai ales a celor din categoriile vulnerabile.

În acest sens, Guvernul face apel către autoritățile locale, ca prin serviciile de asistență comunitară să se coordoneze cu structurile medicale din teritoriu și să reevalueze situația persoanelor nevaccinate. Prioritate vor avea persoanele din categoriile vulnerabile, care vor beneficia de centre mobile de vaccinare, puse la dispoziție de MApN și MAI.

S-a discutat ca, pentru limitarea răspândirii Omicron,  românii și alți cetățeni UE care vin din țările terțe vor prezenta test RT PCR, obținut cu cel mult 48 de ore înaintea călătoriei. Cei care nu sunt vaccinați vor intra în carantină zece zile. Cei care vin din alte țări UE, vor continua să prezinte certificatul verde, care să ateste respectiv vaccinarea, trecerea prin boală în ultimele 180 de zile sau rezultatul negativ al unui test RT PCR, obținut cu cel mult 72 de ore înaintea călătoriei. Persoanele nevaccinate și netrecute prin boală în ultimele șase luni, care călătoresc din alte state membre UE aflate în zona roșie urmează a fi carantinate zece zile. Persoanele nevaccinate și care nu au trecut prin boală în ultimele șase luni și care nu prezintă test RT PCR realizat cu 72 de ore înaintea călătoriei vor fi carantinate pentru 14 zile.

Se va actualiza lista statelor din Africa, ai căror cetățeni nu pot intra temporar în România. Aceste propuneri urmează a fi aprobate prin Hotărâre CNSU.

Având în vedere numărul mare de români așteptați să revină în țară în perioada sărbătorilor de iarnă, pentru protejarea populației și facilitarea liberei circulații, în contextul apariției și extinderii noii tulpini Omicron, a fost analizată utilizarea, începând cu data de 20 decembrie, la intrare în România a formularul de localizare a pasagerului. La nivel guvernamental, se va elabora în acest sens o strategie de comunicare pentru folosirea tuturor vectorilor de informare și o cale nouă de legătură, între țară și românii din diaspora.

Sursa: Guvernul României - https://gov.ro/ro/media/comunicate

🏵🏵🏵

Informaţie Europeană

|  |  |
| --- | --- |
| Logoul Consiliului UE și al președinției slovene | **Președinția slovenă a Consiliului UE: 1 iulie-31 decembrie 2021**  Prioritățile președinției slovene sunt determinate de deviza sa: „Europa. Rezilientă. Împreună.”  Programul președinției se axează pe patru domenii principale:   * redresarea, reziliența și autonomia strategică a UE * un proces de reflecție privind viitorul Europei * stilul de viață european, statul de drept și valorile europene * sporirea nivelului de securitate și stabilitate în vecinătatea Europei   Site-ul președinției slovene: <https://slovenian-presidency.consilium.europa.eu/en/> |
| Președinția slovenă a Consiliului UE va depune eforturi pentru a contribui în mod activ la consolidarea rezilienței UE la crizele sanitare, economice, energetice, climatice și cibernetice. Colaborarea, sprijinirea reciprocă și acțiunile solidare pentru binele fiecărui cetățean european vor fi esențiale pentru consolidarea rezilienței UE.​ | |

🏵🏵🏵

NOUTĂȚI – Informații UTILE

POIM: 2 noi Ordine dedicate infrastructurii de termoficare

AM POIM a publicat vineri, 26 noiembrie 2021, două noi ordine aferente dezvoltării infrastructurii de termoficare – proiecte noi, respectiv sprijinirii investițiilor în dezvoltarea infrastructurii de termoficare centralizată.

[***Descarcă***](https://www.fonduri-structurale.ro/descarca-document/33796) Ordinul nr. 1356/2021 de modificare a Ghidului solicitantului pentru dezvoltarea infrastructurii de termoficare – proiecte noi

[***Descarcă***](https://www.fonduri-structurale.ro/descarca-document/33797) Ordinul nr. 1225/2021 pentru aprobarea Schemei de ajutor de stat privind sprijinirea investițiilor în dezvoltarea infrastructurii de termoficare centralizată

| **Documente** |
| --- |
| [Ordin nr. 1356.pdf](https://www.fonduri-structurale.ro/descarca-document/33796) |
| [Ordin nr. 1225.pdf](https://www.fonduri-structurale.ro/descarca-document/33797) |

Sursa: MIPE

\*

PNRR: A fost semnat acordul de împrumut între Comisia Europeană și România

Ministerul Finanțelor a anunțat vineri, 26 noiembrie 2021, semnarea acordului de împrumut prin Mecanismul de Redresare și Reziliență încheiat între Comisia Europeană și România, în valoare de aproximativ **15 miliarde de euro**.

Împrumutul va fi folosit pentru finanțarea deficitului bugetului de stat și pentru refinanţarea datoriei publice guvernamentale, pe baza cheltuielilor bugetare efectuate pentru reformele prevăzute în PNRR. Sumele vor fi disponibilizate în **10 rate**, în baza îndeplinirii de către partea română a jaloanelor și țintelor prevăzute în reformele și investițiile asociate împrumutului.

De asemenea, Comisia Europeană va disponibiliza o prefinanțare de 13% din împrumut, aproximativ 1,94 mld. euro, după intrarea în vigoare a Acordului.

Perioada de disponibilitate a împrumutului este **31 decembrie 2026**.

Fiecare tragere, inclusiv prefinanțarea, va avea o **maturitate de 30 de ani de la data disponibilizării**, din care o perioadă de grație de 10 ani. Rambursarea se va face în rate egale pe perioada rămasă până la maturitate.

România beneficiază prin PNRR de aproximativ 29,18 miliarde de euro, dintre care 14,24 miliarde de euro grant și restul împrumut.

Sursa: Ministerul Finanțelor

\*

**Ghid online privind finanțarea UE pentru sectoarele culturale și creative**

Comisia Europeană a lansat luni, 29 noiembrie 2021, un nou ghid interactiv care cartografiază toate oportunitățile de finanțare disponibile la nivelul UE pentru sectoarele culturale și creative.

[**CulturEU**](https://ec.europa.eu/culture/funding/cultureu-funding-guide) reunește 75 de oportunități de finanțare din 21 de programe UE diferite, de la Europa Creativă și Orizont Europa la fondurile structurale și InvestEU.


Ghidul a fost elaborat pentru a ajuta partenerii care lucrează în sectoarele culturale și creative, indiferent de tipul și dimensiunea lor, să navigheze în peisajul finanțării UE, să înțeleagă ce oportunități le stau la dispoziție și, în cele din urmă, să acceseze mai ușor finanțarea UE. Părțile interesate pot filtra în mod automat oportunitățile de finanțare relevante în funcție de nevoile lor, de sectorul lor și de tipul de organizație pe care o reprezintă. Ghidul este completat de exemple și bune practici care pot servi drept sursă de inspirație.

CulturEU va fi actualizat periodic cu cele mai recente informații privind noile cereri de propuneri și va fi disponibil în toate limbile UE la începutul anului 2022.

Sursa: Comisia Europeană

\*

**Platformă interactivă de navigare în tablourile de bord privind reziliența, lansată de Comisia Europeană**

****

Comisia Europeană a lansat luni, 29 noiembrie 2021, [**o platformă interactivă cu ajutorul căruia cetățenii pot naviga prin tablourile de bord ale rezilienței**](https://ec.europa.eu/info/strategy/strategic-planning/strategic-foresight/2020-strategic-foresight-report/resilience-dashboards_en), un set de indicatori și informații despre reziliență în statele membre și în țările din afara UE.

Dezvoltate în cooperare cu statele membre și părțile interesate relevante, aceste tablouri de bord ajută țările și UE în ansamblu să-și identifice capacitățile și vulnerabilitățile atunci când vine vorba de navigarea tranzițiilor lor economice și societale, făcând față în același timp provocărilor și potențialelor șocuri.

Selecția indicatorilor ține cont de principalele tendințe care ar putea avea un impact semnificativ asupra viitorului UE. Ele sunt, de asemenea, holistice, deoarece acoperă patru dimensiuni interconectate: social și economic, verde, digital și geopolitic.

[***Descarcă***](https://www.fonduri-structurale.ro/descarca-document/33804) tablourile de bord ale României pentru toate cele 4 domenii

| Documente |
| --- |
| [**Dashboard\_Romania.zip**](https://www.fonduri-structurale.ro/descarca-document/33804) |

Sursa: Comisia Europeană

🏵

Consultări

fonduri-structurale.ro: Inovarea socială trebuie susținută de viitorul program pentru educație și ocupare!

În contextul [lansării în consultare publică](https://www.fonduri-structurale.ro/stiri/27656/a-fost-publicata-o-noua-versiune-a-programului-operational-educatie-si-ocupare-2021-2027) a Programului Operațional Educație și Ocupare 2021-2027, fonduri-structurale.ro a transmis vineri, 26 noiembrie 2021, propuneri cu privire la acesta.

Propunerile vizează introducerea în cuprinsul programului a inovării sociale, atât din punctul de vedere al alocării bugetare, când și din punct de vedere tehnic, respectiv lansarea a cel puțin două apeluri de inovare socială pe fiecare prioritate a programului:

* unul de **„incubare de soluții de inovare socială”**
* unul de tip „**scalare de soluții de inovare socială**”

De asemenea, în opinia noastră, este esențială susținerea și finanțarea dezvoltării de către potențialii beneficiari ai POEO a competențelor lor de inovare socială și considerăm necesară alocarea de fonduri, în special în cadrul priorității de asistență tehnică a programului, pentru această direcție strategică.

[***Descarcă***](https://www.fonduri-structurale.ro/descarca-document/33802) textul complet al documentului transmis de fonduri-structurale.ro

| **Documente** |
| --- |
| [Propunere f-s.ro ref inovare sociala POEO.pdf](https://www.fonduri-structurale.ro/descarca-document/33802) |

Sursa: fonduri-structurale.ro

\*

**A fost adoptată în mod formal politica agricolă comună (PAC) pentru perioada 2023-2027**

În cadrul reuniunii desfășurate joi, 2 decembrie 2021, Consiliul UE a adoptat în mod formal **politica agricolă comună** (PAC) pentru perioada 2023-2027. Noua legislație pregătește terenul pentru o **PAC mai echitabilă, mai ecologică și bazată mai mult pe performanță**, care urmărește să asigure un viitor durabil pentru fermierii europeni, să ofere un sprijin mai bine direcționat fermelor mai mici și să permită **o mai mare flexibilitate** pentru statele membre în ceea ce privește adaptarea măsurilor la condițiile locale.

O caracteristică esențială a noii politici este introducerea unor **planuri strategice** la nivelul statelor membre, care să permită guvernelor naționale să **adapteze dispozițiile PAC la nevoile comunităților lor agricole**, în cooperare cu autoritățile locale și cu părțile interesate relevante. De asemenea, politica este cea mai ambițioasă din punct de vedere ecologic până în prezent, **un sfert din plățile directe fiind rezervate practicilor agricole verzi**. În plus, este prima PAC care include o **dimensiune socială** menită să garanteze condiții adecvate de ocupare a forței de muncă pentru lucrătorii agricoli.

**Pașii următori**

Cele trei regulamente care alcătuiesc pachetul de reformă a PAC vor fi semnate atât de Consiliu, cât și de Parlament și vor fi publicate în Jurnalul Oficial. Statele membre trebuie să își prezinte proiectele de planuri strategice până la 1 ianuarie 2022, după care Comisia va începe procesul de evaluare a acestor planuri și va furniza feedback. Noua PAC va intra în vigoare din 2023 și se va aplica până în 2027.

Sursa: Consiliul UE

🏵

APELURI – Finanțări

NextGenerationEU: Comisia Europeană transferă României 1,8 miliarde EUR sub formă de prefinanțare

Comisia Europeană a transferat astăzi, 2 decembrie, României 1,8 miliarde EUR sub formă de prefinanțare, echivalentul a 13 % din totalul de granturi alocate acestei țări în cadrul Mecanismului de redresare și reziliență (MRR).

Plata de prefinanțare va sprijini demararea implementării măsurilor de investiții și de reformă cuprinse în Planul de redresare și reziliență al României.

Se preconizează că România va primi, pe parcursul planului său, un total de 29,2 miliarde EUR, din care granturi în valoare de 14,2 miliarde EUR și împrumuturi în valoare de 14,9 miliarde EUR.

Plata de astăzi a fost efectuată ca urmare a succesului primelor operațiuni de împrumut derulate în cadrul instrumentului NextGenerationEU. Până la sfârșitul anului, Comisia intenționează să mobilizeze până la 80 de miliarde EUR sub formă de finanțare pe termen lung, care va fi completată cu titluri pe termen scurt („EU-Bills”), pentru a finanța primele plăți planificate în favoarea statelor membre în cadrul NextGenerationEU.

Mecanismul de redresare și reziliență se află în centrul instrumentului NextGenerationEU, care va furniza 800 de miliarde EUR (în prețuri curente) pentru a sprijini investițiile și reformele în toate statele membre. Planul României face parte din răspunsul fără precedent oferit de UE pentru a ieși mai puternică din criza provocată de pandemia de COVID-19, pentru a promova tranziția verde și tranziția digitală și pentru a consolida reziliența și coeziunea în societățile noastre.

**Sprijinirea unor proiecte transformatoare de investiții și de reformă**

În România, Mecanismul de redresare și reziliență finanțează investiții și reforme care se preconizează că vor transforma profund economia și societatea acestei țări. Printre măsurile notabile se numără următoarele.

**Asigurarea tranziției către o economie verde**: planul României prevede investiții de 3,9 miliarde EUR în modernizarea infrastructurii feroviare, inclusiv a căilor ferate și a materialului rulant electrificate sau cu emisii zero. În plus, 2,7 miliarde EUR vor fi investite în renovarea eficientă din punct de vedere energetic și renovarea seismică a clădirilor multifamiliale și publice, ceea ce va aduce beneficii pentru mediu și va reduce facturile la energie ale gospodăriilor Valul de renovări va spori rezistența clădirilor la seisme și le va face mai accesibile pentru persoanele cu handicap și persoanele în vârstă. Reformele și investițiile în valoare de 855 de milioane EUR vor sprijini producția de energie curată prin eliminarea treptată a producției de cărbune și lignit și prin utilizarea surselor regenerabile de energie și a hidrogenului. În plus, planul include măsuri de protecție a biodiversității și a mediului axate pe împădurire, reîmpădurire și pepiniere forestiere, precum și alte măsuri privind biodiversitatea pentru reconstrucție ecologică și protecția speciilor, cu investiții în valoare de 1,1 miliarde EUR.

**Sprijinirea tranziției digitale**: planul prevede 1,5 miliarde EUR pentru digitalizarea administrației publice în domenii-cheie precum justiția, ocuparea forței de muncă și protecția socială, mediul, gestionarea funcției publice și dezvoltarea competențelor, achizițiile publice, securitatea cibernetică, fiscalitatea și vama, cu construirea simultană a unei infrastructuri guvernamentale securizate de tip cloud și eliberarea de cărți de identitate electronice pentru 8,5 milioane de români. Planul investește 470 de milioane EUR pentru dezvoltarea unui sistem integrat de e-sănătate, care să conecteze peste 25 000 de furnizori de asistență medicală și sisteme de telemedicină. În plus, 881 de milioane EUR vor fi alocate digitalizării educației în vederea îmbunătățirii competențelor pedagogice digitale, precum și a conținutului educațional și a echipamentelor digitale.

**Consolidarea rezilienței economice și sociale**: planul va sprijini un proces decizional mai bun și sustenabilitatea fiscală prin intermediul unui cadru bugetar consolidat, al unor reforme ale administrației fiscale și ale cadrului fiscal, al unei reforme a sistemului de pensii și al unui control mai bun al cheltuielilor. Planul va îmbunătăți mediul de afaceri prin măsuri de consolidare a independenței sistemului judiciar și de îmbunătățire a calității și eficienței acestuia, intensificând combaterea corupției și sprijinind un sistem decizional previzibil, informat și participativ. Planul va contribui totodată la consolidarea rezilienței sistemului de sănătate prin investiții de 2 miliarde EUR în infrastructuri spitalicești moderne și va îmbunătăți sistemul educațional prin măsuri cuprinzătoare care să vizeze toate nivelurile de învățământ. În plus, reforma venitului minim de incluziune va simplifica și va îmbunătăți sprijinul social pentru persoanele cele mai vulnerabile, creând în același timp stimulente pentru ocuparea forței de muncă și formare profesională. Planul României va sprijini coeziunea teritorială și socială prin dezvoltarea, modernizarea și decarbonizarea transportului rutier și prin îmbunătățirea siguranței rutiere, prin reforme și investiții în valoare de 3,9 miliarde EUR.

**Declarațiile membrilor colegiului**

Președinta Ursula **von der Leyen** a declarat: *„Mă bucur că România primește prima tranșă de 1,8 miliarde EUR în cadrul NextGenerationEU. Acesta este un pas important pentru implementarea măsurilor cuprinse în planul de redresare și reziliență al României, în valoare de 29,2 miliarde EUR. Salut reformele și investițiile care facilitează dubla tranziție verde și digitală. Fondurile europene vor contribui la modernizarea sistemului de sănătate și la consolidarea administrației publice din România. Vom fi alături de România pentru a ne asigura că cetățenii săi beneficiază pe deplin de acest plan.”*

Johannes **Hahn**, comisarul pentru buget și administrație, a declarat: *„Fondurile instrumentului nostru NextGenerationEU, mobilizate pe piața financiară, continuă să sprijine tranziția digitală și tranziția verde în statele membre ale UE, astfel cum o arată astăzi prefinanțarea plătită României. Sunt sigur că cetățenii, întreprinderile și societatea în ansamblu din România vor profita de aceste investiții și proiecte transformatoare.”*

Paolo **Gentiloni**, comisarul pentru economie, a declarat: „*Ziua de astăzi marchează un pas important pentru redresarea României, care primește 1,8 miliarde EUR sub formă de prefinanțare. Planul de redresare și reziliență al României este un model pentru un viitor mai prosper și mai durabil pentru această țară, atât din punctul de vedere al mediului, cât și din punct de vedere social. Este un plan amplu, atât în ceea ce privește finanțarea, cât și reformele și investițiile ambițioase care urmează să fie puse în aplicare în următorii ani. Comisia Europeană va sprijini autoritățile române în cadrul eforturilor de îndeplinire a acestor angajamente, care, dacă vor fi realizate cu succes, vor aduce beneficii uriașe cetățenilor și întreprinderilor din România.*”

**Informații suplimentare**

[Întrebări și răspunsuri: Comisia Europeană aprobă Planul de redresare și reziliență al României în valoare de 29,2 miliarde EUR](https://ec.europa.eu/commission/presscorner/detail/ro/qanda_21_4875)

[Fișă informativă privind Planul de redresare și reziliență al României](https://ec.europa.eu/info/files/factsheet-romanias-recovery-and-resilience-plan_ro)

[Propunerea de decizie de punere în aplicare a Consiliului de aprobare a evaluării planului de redresare și reziliență al României](https://ec.europa.eu/info/business-economy-euro/recovery-coronavirus/recovery-and-resilience-facility/recovery-and-resilience-plan-romania_ro)

[Anexa la Propunerea de decizie de punere în aplicare a Consiliului de aprobare a evaluării planului de redresare și reziliență al României](https://ec.europa.eu/info/publications/proposal-council-implementing-decision-approval-assessment-recovery-and-resilience-plan-romania-and-annex_ro)

[Documentul de lucru al serviciilor Comisiei care însoțește propunerea de decizie de punere în aplicare a Consiliului](https://ec.europa.eu/info/files/commission-staff-working-document-analysis-recovery-and-resilience-plan-romania_ro)

[Mecanismul de redresare și reziliență](https://ec.europa.eu/info/business-economy-euro/recovery-coronavirus/recovery-and-resilience-facility_en)

[Regulamentul privind Mecanismul de redresare și reziliență](https://eur-lex.europa.eu/legal-content/RO/TXT/?uri=CELEX:32021R0241)

[Comunicat de presă: A treia obligațiune în cadrul NextGenerationEU](https://ec.europa.eu/commission/presscorner/detail/en/IP_21_3682)

[Comunicat de presă: Primul plan de finanțare al Comisiei](https://ec.europa.eu/commission/presscorner/detail/ro/ip_21_2749)

[Site-ul web „UE ca debitor”](https://ec.europa.eu/info/strategy/eu-budget/eu-borrower-investor-relations_en)

Sursa: https://romania.representation.ec.europa.eu

\*

POAT: Ordin pentru modificarea Schemei de ajutoare de stat și de minimis pentru pregătirea portofoliului de proiecte în domeniul specializării inteligente pentru 2021-2027

AM POAT a publicat vineri, 26 noiembrie 2021, Ordinul MIPE 1293/17.11.2021 pentru modificarea şi completarea Schemei de ajutoare de stat și de minimis privind unele măsuri pentru pregătirea portofoliului de proiecte destinat finanțării din fonduri externe nerambursabile, pentru perioada de programare 2021-2027, în domeniul specializării inteligente, aprobată prin OMFE nr. 894/03.08.2020.

Printre modificări, se numără și modificarea perioadei de aplicabilitate a schemei – aceasta se aplică până la data de 31 decembrie 2022, iar plata ajutoarelor de stat și de minimis urmând a se efectua până la data de 31 decembrie 2022.

[***Descarcă***](https://www.fonduri-structurale.ro/descarca-document/33801) Ordinul

| **Documente** |
| --- |
| [OMIPE 1293 - 17.11.2021.zip](https://www.fonduri-structurale.ro/descarca-document/33801) |

Sursa: MIPE

\*

UniHack – hackathon cu premii în bani pentru studenții și elevii de liceu care vor să contribuie la rezolvarea unor probleme ale societății

**UniHack** este un concurs internațional de tip hackathon, adresat **studenților și elevilor de liceu**, care se va desfășura în perioada **3-5 decembrie 2021**. Ajunsă la ediția a 3-a, competiția de anul acesta se axează pe rezolvarea unor probleme cu teme civice.

Verticalele concursului sunt:

* **Educație digitală**
* **Mobilitate urbană inteligentă**
* **Smart City**

Proiectul poate fi eligibil pentru a primi premii pentru una sau mai multe verticale, în funcție de tehnologiile pe care le utilizează.

Unul dintre premiile acestei ediții este acordat de organizatorul hackathon-ului - Liga Studenților din Facultatea de Automatică și Calculatoare (Liga AC) a Universității Politehnice din Timișoara - și are o valoare totală de 2.000 de euro.

Înscrierile sunt deschise până în data de 2 decembrie 2021. Din cauza situației epidemiologice, evenimentul se va desfășura exclusiv online. Pentru mai multe detalii, click [***aici***](https://unihack.eu/).

Sursa: Liga AC

\*

1 milion de euro pentru promovarea participării tinerilor în tranziția justă – EUTeens4Green

Direcția Generală Politică Regională și Urbană a Comisiei Europene caută propuneri pentru a gestiona o cerere de proiecte dedicată tinerilor. Inițiativa își propune să abiliteze tinerii și să-i transforme în actori în definirea și punerea în aplicare a unor soluții care să asigure incluziunea în tranziția verde.

Propunerile pot fi depuse de oricare dintre următorii solicitați:

* organizații non-profit (private sau publice);
* autorități publice (naționale, regionale, locale);
* organizații internaționale;
* universități;
* instituții de învățământ;
* centre de cercetare.

În urma cererii de proiecte, beneficiarul va oferi sprijin tinerilor în punerea în aplicare a proiectelor care sporesc participarea și implicarea persoanelor „mai puțin expuse” la beneficiile tranziției verzi.

Bugetul total alocat este de 1.000.000 euro, iar Comisia preconizează că va finanța o propunere.

Termenul limită pentru depunerea aplicațiilor este 31 ianuarie 2022.

Pentru mai multe informații puteți consulta rubrica noastră de [***alte finanțări***](https://www.fonduri-structurale.ro/alte-finantari/553/apel-de-proiecte-pentru-promovarea-participarii-tinerilor-la-tranzitia-justa-euteens4green).

Sursa: DG Regio

\*

Noul instrument de investiții interregionale pentru inovare: 570 de milioane euro pentru sprijinirea proiectelor în domenii prioritare comune de specializare inteligentă

Comisia Europeană a lansat prima cerere de proiecte pentru noul instrument de investiții interregionale pentru inovare (I3). Acesta este un nou instrument de finanțare pentru perioada 2021-2027, care alocă 570 de milioane euro pentru a sprijini comercializarea și extinderea proiectelor interregionale de inovare în domenii prioritare comune de specializare inteligentă.

I3 va sprijini **parteneriatele dintre cercetători**, **întreprinderi**, **societatea civilă** și **administrațiile publice** pentru a identifica și a perfecționa domeniile comune de investiții.

Cererile au două componente, respectiv:

* Componenta 1 - **sprijin financiar și consultativ pentru investiții în proiecte de inovare interregională**
* Componenta 2 - **sprijin financiar și consultativ pentru dezvoltarea unor lanțuri valorice în regiunile mai puțin dezvoltate**

Prima cerere de propuneri este în valoare de **145 de milioane euro** va acoperi anii 2021 și 2022.

Pentru mai multe informații puteți consulta rubrica noastră de [***alte finanțări***](https://www.fonduri-structurale.ro/alte-finantari/555/i3-investitii-in-inovare-interregionala).

Sursa: Comisia Europeană

\*

Se pot depune cereri de acord pentru finanțare aferente schemei de ajutor de stat pentru reducerea accizei la motorina utilizată în agricultură

Agenția de Plăți și Intervenție pentru Agricultură (APIA) a transmis vineri, 3 decembrie 2021, faptul că, în cursul lunii **decembrie 2021**, se depun Cererile de acord pentru finanțare aferente schemei de ajutor de stat pentru reducerea accizei la motorina utilizată în agricultură pentru anul 2022, la **centrele județene ale APIA sau al municipiului București** pe raza cărora sunt situate exploatațiile agricole pentru care se solicită ajutorul de stat sau unde au fost depuse cereri de plată pentru schemele de sprijin pe suprafață.

Documentele necesare depunerii cererilor de acord pentru finanțare aferente schemei de ajutor de stat pentru reducerea accizei la motorina utilizată în agricultură pentru anul 2022 sunt disponibile [aici](http://www.apia.org.ro/ro/formulare1386829353).

Sursa: APIA

\*

**A început campania de depunere a cererilor inițiale de solicitare a ajutorului de stat în sectorul creșterii animalelor pentru anul 2022**

Ministerul Agriculturii și Dezvoltării Rurale a transmis ieri, 2 decembrie 2021, faptul că Agenția de Plăți și Intervenție pentru Agricultură primește, până la data de 15 decembrie 2021, cererile inițiale anuale de solicitare a ajutorului de stat în sectorul creșterii animalelor pentru anul 2022, cereri avizate de către ANZ.

Depunerea acestora se face la centrele județene ale Agenției de Plăți și Intervenție pentru Agricultură, respectiv al municipiului București pe raza cărora/căruia se află sediul social al solicitantului.

Cererea inițială anuală de solicitare a ajutorului de stat pentru efectuarea serviciilor de determinare a calității genetice a raselor de animale, completată de către solicitanții prestatori ai serviciilor de determinare a calității genetice a raselor de animale va fi însoțită de următoarele documente:

* dovada că solicitantul este persoană juridică, conform legislației în vigoare;
* acreditarea solicitantului pentru  prestarea serviciilor de determinare a calității genetice a raselor de animale, eliberată de ANZ;
* lista microîntreprinderilor și întreprinderilor mici și mijlocii beneficiare ale serviciilor de determinare a calității genetice a raselor de animale, avizată de ANZ, care va cuprinde: denumirea întreprinderii, adresa, CUI/CIF/CNP, după caz, codul CAEN, numărul unic de identificare a întreprinderii la APIA, numărul contractului de prestări servicii încheiat între prestator și beneficiar, rasa și numărul de animale care fac obiectul serviciilor, numărul de angajați și cifra de afaceri, iar în cazul întreprinderilor noi, se va menționa „*întreprindere nou-înființată*";
* copia contractului între deținătorul registrului genealogic și prestatorul serviciului de determinare a calității genetice a raselor de animale sau adeverință eliberată de ANZ, în cazul în care acesta este altul decât deținătorul registrului genealogic, din care să rezulte contribuția părților la realizarea obiectivelor programului de ameliorare;
* lista activităților, inclusiv lucrările și tarifele acestora pentru serviciile de determinare a calității genetice a raselor de animale, pentru anul de aplicare, avizată de ANZ.

Documentele sunt disponibile [aici](http://www.apia.org.ro/ro/formulare1386829353).

Sursa: MADR

🏵🏵🏵

Din actualitatea europeană

Orientări pentru o comunicare incluzivă: Declarația comisarului pentru egalitate, Helena Dalli

Sărbătorirea Crăciunului și utilizarea denumirilor și simbolurilor creștine fac parte din bogatul patrimoniu european. Nu interzicem și nici nu descurajăm utilizarea cuvântului Crăciun.

În ceea ce privește orientările pentru o comunicare incluzivă, acest document nu a fost adoptat de Comisie și a fost retras, conform declarației comisarului pentru egalitate, Helena Dalli:

*„Inițiativa mea de a elabora orientări ca document intern de comunicare pentru personalul Comisiei în exercitarea atribuțiilor sale a fost menită să atingă un obiectiv important: să ilustreze diversitatea culturii europene și să prezinte caracterul incluziv al Comisiei Europene în ceea ce privește toate categoriile sociale și convingerile cetățenilor europeni.*

*Cu toate acestea, versiunea publicată a orientărilor nu servește în mod adecvat acestui scop. Acesta nu este un document dezvoltat îndeajuns și nu îndeplinește toate standardele de calitate ale Comisiei.*

*În mod evident, redactarea acestor orientări necesită mai multe eforturi. Prin urmare, acestea vor fi retrase și vom continua să lucrăm la acest document".*

\*

Portalul mondial ( Global Gateway): prin strategia Uniunii Europene de dezvoltare a conexiunilor durabile la nivel mondial se vor mobiliza până la 300 de miliarde EUR

Ieri, 1 decembrie, Comisia Europeană și Înaltul Reprezentant al Uniunii pentru afaceri externe și politica de securitate lansează Portalul mondial (*Global Gateway*).

Ieri, 1 decembrie, Comisia Europeană și Înaltul Reprezentant al Uniunii pentru afaceri externe și politica de securitate lansează Portalul mondial (*Global Gateway*), noua strategie europeană menită să dezvolte conexiuni inteligente, curate și sigure în sectorul digital, al energiei și al transporturilor și să consolideze sistemele de sănătate, educație și cercetare din întreaga lume. Strategia promovează crearea unor conexiuni durabile și de încredere în beneficiul oamenilor și al planetei, pentru a face față celor mai presante provocări globale, de la schimbările climatice și protecția mediului la îmbunătățirea securității sanitare și stimularea competitivității și a lanțurilor de aprovizionare globale. Portalul mondial urmărește să mobilizeze, **în perioada 2021-2027, investiții în valoare de până la 300 de miliarde EUR,**care să sprijine o redresare durabilă la nivel mondial, ținând cont de nevoile partenerilor noștri și de interesele proprii ale UE.

Președinta Comisiei Europene, Ursula **von der Leyen**, a declarat: „*Pandemia de COVID-19 a demonstrat cât de interconectată este lumea în care trăim.* *Ca parte a redresării mondiale, dorim să reconcepem modul în care conectăm lumea pentru a ne construi mai bine viitorul. Modelul european înseamnă investiții atât în infrastructura fizică, cât și în cea imaterială, înseamnă investiții durabile în domeniul digital, al climei și al energiei, al transporturilor, al sănătății, al educației și al cercetării, precum și într-un mediu favorabil care să garanteze condiții de concurență echitabile. Vom sprijini investițiile inteligente în infrastructuri de calitate, respectând cele mai înalte standarde sociale și de mediu, în concordanță cu valorile democratice ale UE și cu normele și standardele internaționale. Strategia „Portalul mondial” ilustrează modul în care Europa poate construi conexiuni mai reziliente cu restul lumii*.”

Înaltul Reprezentant/vicepreședintele Josep **Borrell** a declarat: „*Conexiunile dintre sectoarele esențiale contribuie la crearea unor comunități de interese comune și la consolidarea rezilienței lanțurilor noastre de aprovizionare. O Europă mai puternică pe scena mondială înseamnă un angajament hotărât față de partenerii noștri, ferm ancorat în principiile noastre fundamentale. Prin Strategia „Portalul mondial” ne reafirmăm viziunea referitoare la dezvoltarea unei rețele de conexiuni care trebuie să se bazeze pe standarde, norme și reglementări acceptate la nivel internațional, pentru a asigura condiții de concurență echitabile*.”

UE a dovedit de-a lungul timpului că este un partener în care se poate avea încredere că va realiza proiecte durabile și de înaltă calitate, care vor asigura beneficii durabile pentru comunitățile locale, ținând seama atât de nevoile țărilor noastre partenere, cât și de interesele strategice ale Uniunii Europene.

**Portalul mondial** presupune creșterea investițiilor care promovează valorile democratice și standardele ridicate, buna guvernanță și transparența, parteneriatele egale și infrastructurile verzi, curate și sigure și care catalizează investițiile din sectorul privat.

Prin intermediul unei **abordări de tip „Echipa Europa”**, Portalul mondial va reuni UE, statele membre și instituțiile lor financiare și de dezvoltare, inclusiv Banca Europeană de Investiții (BEI) și Banca Europeană pentru Reconstrucție și Dezvoltare (BERD), și va urmări să antreneze sectorul privat pentru a mobiliza investiții care să aibă un impact transformator. Delegațiile UE din întreaga lume, în colaborare cu Echipa Europa la fața locului, vor juca un rol esențial în identificarea și coordonarea proiectelor din cadrul Portalului mondial care vor fi realizate în țările partenere.

Portalul mondial se bazează pe **noile instrumente financiare** din cadrul financiar multianual al UE pentru perioada 2021-2027. Instrumentul de vecinătate, cooperare pentru dezvoltare și cooperare internațională (IVCDCI) – „Europa globală”, Instrumentul de asistență pentru preaderare (IPA) III, precum și Interreg, InvestEU și programul UE pentru cercetare și inovare Orizont Europa permit UE să mobilizeze investiții publice și private în domenii prioritare, inclusiv în domeniul conectivității. Mai precis, Fondul european pentru dezvoltare durabilă+ (EFSD+), componenta financiară a IVCDCI – Europa globală, va pune la dispoziție fonduri de până la 135 de miliarde EUR pentru investiții garantate destinate proiectelor de infrastructură în perioada 2021-2027, din bugetul UE se vor acorda granturi de până la 18 miliarde EUR, iar instituțiile financiare și de finanțare a dezvoltării europene au planificat un volum de investiții de până la 145 de miliarde EUR.

Pe lângă setul său de instrumente financiare, UE analizează posibilitatea de a institui un **Mecanism european pentru creditele la export** care să completeze mecanismele pentru credite la export existente la nivelul statelor membre și să majoreze capacitatea globală a UE în acest domeniu. Mecanismul ar contribui la asigurarea unor condiții de concurență mai echitabile pentru întreprinderile din UE pe piețele țărilor terțe, unde acestea sunt nevoite să concureze din ce în ce mai frecvent cu întreprinderi străine care primesc un sprijin considerabil din partea guvernelor lor, facilitând astfel participarea acestora la proiecte de infrastructură.

UE le va propune partenerilor nu numai condiții financiare solide, oferind granturi, împrumuturi în condiții favorabile și garanții bugetare pentru a reduce riscurile investițiilor și a îmbunătăți sustenabilitatea datoriei, dar va și promova cele mai înalte standarde sociale, de mediu și de gestionare strategică. UE le va oferi asistență tehnică partenerilor pentru ca aceștia să își consolideze capacitatea de a elabora proiecte credibile, care să asigure un bun raport calitate-preț în domeniul infrastructurii.

Portalul mondial va investi în stabilitatea și cooperarea internațională și va demonstra modul în care valorile democratice oferă certitudine și echitate investitorilor, durabilitate partenerilor și beneficii pe termen lung oamenilor din întreaga lume.

Aceasta reprezintă contribuția Europei la reducerea decalajului în materie de investiții la nivel mondial, care necesită un efort concertat conform cu angajamentul asumat în iunie 2021 de liderii G7 de a lansa un parteneriat transparent, bazat pe standarde ridicate și valori, în materie de infrastructură, pentru a răspunde nevoilor de dezvoltare a infrastructurii de la nivel mondial.

UE se angajează să colaboreze cu parteneri cu aceeași viziune pentru a promova investițiile în conectivitatea durabilă. Portalul mondial și inițiativa „Build Back Better World” a SUA se vor consolida reciproc. Acest angajament în materie de colaborare a fost reafirmat în cadrul COP26, Conferința Organizației Națiunilor Unite din 2021 asupra schimbărilor climatice, în cadrul căreia UE și Statele Unite au reunit parteneri cu aceeași viziune pentru a-și exprima angajamentul comun de a aborda criza climatică prin dezvoltarea unei infrastructuri curate și reziliente, care să corespundă unui viitor cu un nivel net al emisiilor egal cu zero.

Portalul mondial se bazează pe realizările Strategiei UE privind conectarea Europei cu Asia din 2018, pe parteneriatele pentru conectivitate încheiate recent cu Japonia și India, precum și pe planurile economice și de investiții pentru Balcanii de Vest, Parteneriatul estic și vecinătatea sudică. De asemenea, Portalul mondial este pe deplin aliniat la Agenda 2030 a ONU și la obiectivele sale de dezvoltare durabilă (ODD), precum și la Acordul de la Paris.

**Etapele următoare**

Proiectele legate de Portalul mondial vor fi elaborate și puse în aplicare prin intermediul **inițiativelor Echipei Europa**. Instituțiile UE, statele membre și instituțiile financiare europene vor colabora cu întreprinderile europene, precum și cu guvernele, societatea civilă și sectorul privat din țările partenere.

Sub îndrumarea generală a președintei Comisiei, Înaltul Reprezentant/vicepreședintele Comisiei, comisarii pentru parteneriate internaționale și vecinătate și extindere vor continua punerea în aplicare a Portalului mondial și vor promova coordonarea între toți actorii implicați.

**Declarațiile membrilor colegiului**

Comisara pentru parteneriate internaționale, Jutta **Urpilainen**, a declarat: „*Prin Strategia „Portalul mondial”, Europa oferă construirea unor parteneriate de la egal la egal, reflectând angajamentul pe termen lung al Europei de a contribui la o redresare durabilă în fiecare dintre țările noastre partenere*.*Prin intermediul Portalului mondial dorim să creăm conexiuni puternice și durabile – și nu dependențe – între Europa și restul lumii și să construim un nou viitor pentru tineri.”*

Comisarul pentru vecinătate și extindere, Olivér **Várhelyi**, a adăugat: „*Pentru UE, conectivitatea la nivel mondial începe cu vecinătatea sa. Planurile economice și de investiții pe care le-am lansat recent pentru Balcanii de Vest și vecinătatea estică și sudică sunt toate construite în jurul conectivității: conectivitatea cu Europa, dar și conectivitatea în interiorul acestor regiuni. Prin intermediul acestor planuri, elaborate în strânsă cooperare cu partenerii noștri, vom începe să punem în aplicare Strategia „Portalul mondial” în regiunile din vecinătatea noastră încă în cursul mandatului actualei Comisii.* ”

**Informații suplimentare**

[Comunicarea comună a Comisiei Europene și a Înaltului Reprezentant privind Portalul mondial](https://ec.europa.eu/info/files/joint-communication-global-gateway_en)

[Întrebări și răspunsuri privind Portalul mondial](https://ec.europa.eu/commission/presscorner/detail/ro/qanda_21_6434)

[Fișă informativă privind Portalul mondial](https://ec.europa.eu/commission/presscorner/detail/en/fs_21_6490)


[Discursul privind starea Uniunii al președintei von der Leyen](https://ec.europa.eu/commission/presscorner/detail/ro/SPEECH_21_4701)

[Site-ul web](https://ec.europa.eu/info/strategy/priorities-2019-2024/stronger-europe-world/global-gateway_en)

\*

Comisia decide să trimită România în fața Curții de Justiție a Uniunii Europene pentru nerespectarea legislației UE privind aerul curat și emisiile industriale

Calitatea aerului: Comisia decide să trimită România în fața Curții de Justiție a Uniunii Europene pentru nerespectarea legislației UE privind aerul curat și emisiile industriale.

Comisia a decis astăzi, 2 decembrie, să trimită România în fața Curții de Justiție a Uniunii Europene din două motive: nerespectarea normelor UE privind combaterea poluării industriale și neîndeplinirea obligației de a adopta un program de control al poluării atmosferice. În primul caz, România nu a asigurat funcționarea a trei instalații industriale cu deținerea unei autorizații valabile în temeiul Directivei privind emisiile industriale ([Directiva 2010/75/UE](https://eur-lex.europa.eu/legal-content/RO/TXT/?uri=celex%3A32010L0075)) pentru a preveni sau a reduce poluarea. În al doilea caz, România nu și-a adoptat primul program național de control al poluării atmosferice în temeiul [Directivei (UE) 2016/2284](https://eur-lex.europa.eu/legal-content/RO/TXT/HTML/?uri=CELEX:32016L2284&from=RO) privind reducerea emisiilor naționale de anumiți poluanți atmosferici („Directiva PNE”).

[Pactul verde european](https://ec.europa.eu/info/strategy/priorities-2019-2024/european-green-deal_ro), care orientează UE către eliminarea poluării, pune accentul pe reducerea poluării aerului, unul dintre principalii factori care afectează sănătatea umană. Punerea în aplicare pe deplin a legislației UE este esențială pentru a proteja în mod eficace sănătatea umană și mediul natural.

Directiva privind emisiile industriale stabilește norme menite să prevină și să reducă emisiile industriale nocive în aer, apă și sol și să prevină generarea de deșeuri. În temeiul directivei, instalațiile industriale trebuie să dețină autorizații pentru a putea funcționa. În absența unei autorizații, nu poate fi verificată respectarea valorilor-limită de emisie, iar riscurile pentru mediu și sănătatea umană nu pot fi evitate în mod eficace. Trei instalații industriale din România nu dețin încă o autorizație care să garanteze că emisiile lor în aer nu depășesc valorile-limită de emisie stabilite de legislația UE.

În temeiul Directivei PNE, statele membre au obligația să elaboreze, să adopte și să pună în aplicare programe naționale de control al poluării atmosferice. Programele respective ar trebui să cuprindă măsuri pentru atingerea unor niveluri de calitate a aerului care nu generează efecte negative semnificative sau riscuri pentru sănătatea umană și pentru mediu. Directiva prevede angajamente de reducere a emisiilor statelor membre în ceea ce privește cinci poluanți atmosferici (dioxid de sulf, oxizi de azot, compuși organici volatili nemetanici, amoniac și particule fine în suspensie – PM2,5). Statele membre trebuie să transmită anual rapoarte privind acești poluanți. România ar fi trebuit să transmită Comisiei primul său program național de control al poluării atmosferice până la 1 aprilie 2019, însă programul respectiv nu a fost încă adoptat.

Prin urmare, Comisia trimite România în fața Curții de Justiție a Uniunii Europene pentru aceste două motive.

**Context**

În primul caz, înainte de a trimite România în fața Curții pentru nerespectarea Directivei privind emisiile industriale, Comisia a adresat țării o [scrisoare de punere în întârziere în iulie 2018](https://ec.europa.eu/commission/presscorner/detail/RO/MEMO_18_4486), o [scrisoare suplimentară de punere în întârziere în iulie 2019](https://ec.europa.eu/commission/presscorner/detail/ro/INF_19_4251) și un [aviz motivat în iulie 2020](https://ec.europa.eu/commission/presscorner/detail/ro/INF_20_1212).

În al doilea caz, înainte de a trimite România în fața Curții de Justiție pentru nerespectarea Directivei PNE, Comisia a adresat țării o [scrisoare de punere în întârziere în februarie 2020](https://ec.europa.eu/commission/presscorner/detail/ro/inf_20_202) și un [aviz motivat în octombrie 2020](https://ec.europa.eu/commission/presscorner/detail/ro/inf_20_1687).

**Pentru mai multe Informații**

Pentru consultarea principalelor decizii incluse în pachetul din decembrie 2021 privind cazurile de neîndeplinire a obligațiilor, a se vedea [nota de informare](https://ec.europa.eu/commission/presscorner/detail/en/inf_21_6201).

Pentru procedura de constatare a neîndeplinirii obligațiilor în general, a se vedea [MEMO/12/12](https://ec.europa.eu/commission/presscorner/detail/ro/MEMO_12_12).


Pentru [procedura UE de constatare a neîndeplinirii obligațiilor](https://ec.europa.eu/info/law/law-making-process/applying-eu-law/infringement-procedure_ro)

\*

Comisia solicită României și altor 17 state membre să consolideze piața unică a UE pentru profesiile reglementate

Comisia introduce astăzi acțiuni în justiție împotriva a 18 state membre pentru nerespectarea obligației de a asigura punerea în aplicare corespunzătoare a normelor UE privind evaluarea proporționalității noilor reglementări referitoare la profesii.

Comisia introduce astăzi, 2 decembrie, acțiuni în justiție împotriva a 18 state membre pentru nerespectarea obligației de a asigura punerea în aplicare corespunzătoare a normelor UE privind evaluarea proporționalității noilor reglementări referitoare la profesii.

[Directiva din 2018 privind efectuarea unui test de proporționalitate înainte de adoptarea unor noi reglementări referitoare la profesii](https://eur-lex.europa.eu/legal-content/RO/TXT/PDF/?uri=CELEX:52016PC0822&from=EN) prevede obligația statelor membre de a se asigura că toate cerințele pe care le introduc în ceea ce privește profesiile sunt necesare și echilibrate. Directiva prevede un set de criterii pentru a preveni adoptarea unor norme naționale inutil de împovărătoare, care pot îngreuna accesul la o gamă largă de profesii sau exercitarea acestora de către candidații calificați. Faptul că normele UE privind testul de proporționalitate nu au fost puse în aplicare în mod corespunzător ar putea, în ultimă instanță, să îi dezavantajeze pe consumatori, sub forma unor prețuri excesive, să împiedice dezvoltarea unor servicii inovatoare sau chiar să conducă la un acces insuficient la servicii importante. Directiva este un instrument puternic pentru facilitarea accesului la activitățile reglementate și a exercitării acestora de către profesioniștii din întreaga UE. Acțiunile introduse astăzi pentru a se asigura punerea în aplicare corespunzătoare a acestei directive vor contribui la prevenirea sau la eliminarea unor bariere disproporționate de pe piața unică, în concordanță cu obiectivele [planului de acțiune al UE privind asigurarea respectării normelor referitoare la piața unică](https://ec.europa.eu/info/sites/default/files/communication-enforcement-implementation-single-market-rules_en_0.pdf).

Această problemă îi afectează pe mulți cetățeni europeni: aproximativ 50 de milioane dintre aceștia – reprezentând 22 % din forța de muncă a Europei – exercită profesii la care accesul este condiționat de deținerea unor calificări specifice sau pentru care utilizarea unui anumit titlu este protejată, de exemplu, avocații sau farmaciștii. De asemenea, există adesea cerințe specifice cu privire la modul de exercitare a profesiei, precum restricții privind persoanele care pot deține acțiunile societăților respective sau modul în care pot fi promovate serviciile oferite. Asigurarea faptului că astfel de norme sunt justificate și proporționale generează beneficii concrete pentru cetățenii europeni, atât pentru profesioniști, cât și pentru consumatori.

**Proceduri de constatare a neîndeplinirii obligațiilor**

După evaluarea amănunțită a măsurilor naționale de transpunere, Comisia a constatat că diverse cerințe nu au fost puse în aplicare în mod corespunzător de către unele state membre și că există riscul ca directiva să nu fie eficace în practică. Prin urmare, s-a decis deschiderea de acțiuni în constatarea neîndeplinirii obligațiilor împotriva următoarelor state membre: **Austria, Bulgaria, Croația, Republica Cehă, Danemarca, Finlanda, Franța, Germania, Grecia, Ungaria, Lituania, Țările de Jos, Polonia, Portugalia, România, Slovacia, Slovenia**și**Suedia**.

Cele mai grave probleme identificate de Comisie sunt:

* faptul că nu au fost integrate suficient toate tipurile de reglementări, cum ar fi cele adoptate de asociațiile profesionale;
* transpunerea inexactă a criteriilor referitoare la testul de proporționalitate, cum ar fi obligația de a se garanta că noile norme sunt necesare în contextul în care există deja alte norme în vigoare;
* faptul că nu s-au asigurat garanțiile procedurale necesare, cum ar fi obiectivitatea evaluărilor, eficacitatea mecanismelor de monitorizare *ex post*, precum și informarea și implicarea efectivă a părților interesate.

Toate statele membre au la dispoziție două luni pentru a răspunde argumentelor prezentate de Comisie. În caz contrar, Comisia poate decide să le trimită un aviz motivat.

**Cooperarea în vederea simplificării cadrului de reglementare privind serviciile profesionale pentru întreprinderi**

Deși introducerea de acțiuni în justiție este uneori justificată, Comisia cooperează totodată îndeaproape cu statele membre pentru a asigura faptul că reglementările profesionale sunt „adecvate scopului”.

În iulie 2021, Comisia a adoptat [recomandări actualizate în materie de reforme](https://ec.europa.eu/commission/presscorner/detail/ro/ip_21_3404) cu privire la reglementarea a șapte servicii profesionale pentru întreprinderi: arhitecți, ingineri, avocați, contabili, agenți de brevete, agenți imobiliari și ghizi turistici. Aceste recomandări au contribuit la identificarea oportunităților de reformare a reglementărilor naționale aflate în vigoare în prezent.

Deși Comisia a concluzionat că, de la adoptarea primului set de recomandări în 2017, s-au înregistrat progrese foarte limitate, unele state membre au introdus totuși reforme utile:

* Polonia a abolit tarifele minime pe care agenții de brevete din această țară erau obligați să le încaseze de la consumatori.
* Belgia a reformat profesia de contabil, deschizând participația la capital pentru investitorii din afara profesiei, astfel încât firmele de contabilitate vor putea de acum să atragă mai ușor finanțare.
* Croația a renunțat la planurile sale de a le impune contabililor obligația de a obține o autorizație pe baza unui set prestabilit de calificări.

Comisia și statele membre au cooperat, de asemenea, în cadrul [Grupului operativ pentru asigurarea respectării normelor privind piața unică (SMET)](https://ec.europa.eu/growth/single-market/single-market-enforcement-taskforce_en) pentru a aborda barierele existente pe piața unică, inclusiv verificările prealabile ale calificărilor pentru prestarea de servicii temporare, cerințele excesive privind documentele care trebuie furnizate pentru recunoașterea calificărilor profesionale și altele.

În septembrie 2021, SMET și-a publicat [primul raport](https://ec.europa.eu/growth/news/single-market-task-force-plays-key-role-tackling-barriers-single-market-2021-09-29_en), indicând rezultate concrete: după numai câteva luni de funcționare a grupului operativ, au fost eliminate cerințele privind verificările prealabile ale calificărilor pentru peste 210 profesii. De asemenea, statele membre își analizează în prezent normele și practicile în vigoare pentru a le identifica pe cele care pot fi eliminate.

**Asistența individuală pentru cetățeni și întreprinderi**

Cetățenii și întreprinderile din UE care se confruntă cu obstacole într-un alt stat membru pot beneficia de ajutor concret prin intermediul [rețelei SOLVIT](https://ec.europa.eu/solvit/index_ro.htm). [Această rețea de centre](https://ec.europa.eu/solvit/what-is-solvit/index_ro.htm) din cadrul administrațiilor naționale rezolvă probleme legate de aplicarea incorectă a normelor UE de către autoritățile naționale. În domeniul recunoașterii calificărilor profesionale, SOLVIT a ajutat peste 260 de profesioniști în perioada 2019-2020 să rezolve probleme legate de recunoașterea calificărilor lor profesionale și a obținut soluții satisfăcătoare în 80 % din cazuri.

Ca exemplu concret, SOLVIT a ajutat recent un tehnician alimentar calificat din Estonia care avea mai mulți ani de experiență profesională în domeniu. Acesta dorea să obțină recunoașterea calificărilor sale profesionale în Cipru, însă autoritățile cipriote au solicitat o recunoaștere academică a diplomei sale. SOLVIT a insistat asupra faptului că această cerință nu este conformă cu normele UE care vizează facilitarea accesului la piața muncii din altă țară. Autoritățile cipriote au recunoscut acest lucru, au acceptat calificările profesionale estone și au inițiat procedura de recunoaștere profesională. Grație SOLVIT, calificările profesionale ale solicitantului au fost recunoscute, iar acesta a putut începe să lucreze în domeniul său de activitate în Cipru.

**Context**

Directiva privind testul de proporționalitate a fost adoptată la 28 iunie 2018, fiind una dintre cele patru inițiative ale [pachetului de măsuri din 2017 privind serviciile](https://ec.europa.eu/commission/presscorner/detail/ro/IP_17_23). Termenul pentru punerea în aplicare a noilor norme de către statele membre a fost data de 30 iulie 2020.

Scopul directivei este de a preveni barierele inutile din calea accesului la profesiile reglementate și a exercitării acestora de către profesioniști, impunând statelor membre obligația de a evalua proporționalitatea tuturor reglementărilor noi în materie de profesii pe baza unui set comun de criterii, înainte de adoptarea reglementărilor respective. În plus, directiva contribuie la transparența procesului decizional, impunând obligația ca aceste evaluări să fie puse la dispoziția publicului prin intermediul bazei de date a profesiilor reglementate. Directiva prevede obligația statelor membre de a informa și de a implica în mod corespunzător toate părțile interesate relevante în cursul procesului de evaluare a proporționalității. În plus, statele membre trebuie să continue monitorizarea proporționalității normelor lor și după adoptarea acestora și să ia în considerare orice evoluții relevante, cum ar fi inovarea tehnologică.

**Pentru informații suplimentare**

[Baza de date privind încălcările](https://ec.europa.eu/atwork/applying-eu-law/infringements-proceedings/infringement_decisions/?lang_code=en)

[Procedura UE de constatare a neîndeplinirii obligațiilor](https://ec.europa.eu/info/law/law-making-process/applying-eu-law/infringement-procedure_ro)

[Ciclul de acțiuni în constatarea neîndeplinirii obligațiilor din luna decembrie](https://ec.europa.eu/commission/presscorner/detail/en/inf_21_6201)


[Recomandările în materie de reforme](https://ec.europa.eu/commission/presscorner/detail/ro/ip_21_3404)

[Rețeaua SOLVIT](https://ec.europa.eu/solvit/what-is-solvit/index_ro.htm)

\*

Calificarea profesională: Comisia solicită Ciprului și României să se conformeze normelor UE

Comisia a decis să inițieze o procedură de constatare a neîndeplinirii obligațiilor împotriva României și să trimită Ciprului un aviz motivat suplimentar pentru încălcarea normelor UE privind calificările profesionale.

Directiva UE privind recunoașterea calificărilor profesionale ([Directiva 2005/36/CE](https://eur-lex.europa.eu/legal-content/RO/TXT/?uri=celex%3A32005L0036)) a instituit un sistem modern de recunoaștere în întreaga UE. Aceste norme îi ajută pe profesioniștii care doresc să se stabilească sau să își ofere serviciile în alte state membre la recunoașterea calificărilor lor, garantând, în același timp, un nivel ridicat de protecție pentru consumatori și pentru cetățeni. Asigurarea aplicării coerente a acestor norme în beneficiul cetățenilor și al întreprinderilor este o preocupare majoră a Comisiei.

Comisia îndeamnă România să își respecte obligațiile care îi revin în temeiul [Directivei 98/5/CE](https://eur-lex.europa.eu/legal-content/RO/ALL/?uri=CELEX%3A31998L0005) privind exercitarea profesiei de avocat, asigurând recunoașterea automată a titlurilor profesionale de avocat din UE. Aceste norme specifice facilitează exercitarea cu caracter permanent a profesiei de avocat într-un stat membru, altul decât cel în care s-a obținut calificarea.

Comisia se adresează Ciprului cu privire la neconformitatea anumitor dispoziții naționale din legislația sa cu [Directiva 2005/36/CE](https://eur-lex.europa.eu/legal-content/RO/TXT/?uri=celex%3A32005L0036) și cu articolul 49 din TFUE. Comisia ridică această problemă în ceea ce privește normele naționale privind profesiile tehnice, în special privind arhitecții. România și Ciprul au acum la dispoziție două luni pentru a răspunde argumentelor prezentate de Comisie. În caz contrar, Comisia poate decide să trimită un aviz motivat României și să trimită Ciprul în fața Curții de Justiție a Uniunii Europene.

**Context**

Prin pachetul său lunar de decizii în constatarea neîndeplinirii obligațiilor, Comisia Europeană („Comisia”) urmărește acționarea în justiție a statelor membre care nu și-au îndeplinit obligațiile ce le revin în temeiul legislației UE. Aceste decizii, care vizează diverse sectoare și domenii de politică ale UE, au scopul de a asigura aplicarea corespunzătoare a legislației UE, în beneficiul cetățenilor și al întreprinderilor.

[Etapele procedurilor de constatare a neîndeplinirii obligațiilor.](https://ec.europa.eu/info/law/law-making-process/applying-eu-law/infringement-procedure_ro)

Pentru mai multe detalii referitoare la toate deciziile luate, vă rugăm să consultați [registrul deciziilor în constatarea neîndeplinirii obligațiilor.](https://ec.europa.eu/atwork/applying-eu-law/infringements-proceedings/infringement_decisions/?lang_code=ro)

\*

Eficiența energetică: Comisia îndeamnă Grecia și România să transpună Directiva de modificare privind eficiența energetică

Comisia a decis astăzi, 2 decembrie, să trimită avize motivate Greciei și României pentru netranspunerea Directivei de modificare privind eficiența energetică [[Directiva (UE) 2018/2002](https://eur-lex.europa.eu/legal-content/RO/TXT/?uri=uriserv%3AOJ.L_.2018.328.01.0210.01.RON)] în ordinea lor juridică națională.

Prezenta directivă urmărește să stabilească un cadru comun de măsuri de promovare a eficienței energetice și stabilește un obiectiv obligatoriu de eficiență energetică pentru UE pentru 2030 de cel puțin 32,5 %. Statele membre au avut obligația ca, până cel târziu la 25 octombrie 2020, să asigure intrarea în vigoare a actelor cu putere de lege și a actelor administrative necesare pentru a se conforma directivei.

Nici Grecia și nici România nu au informat Comisia cu privire la dispozițiile adoptate pentru a transpune directiva. Prin urmare, în noiembrie 2020, au fost trimise scrisori de punere în întârziere ambelor state membre, iar acum sunt trimise avize motivate, având în vedere că, până în prezent, Comisiei nu i-au fost comunicate măsuri de transpunere. În absența unui răspuns satisfăcător în termen de două luni, Comisia poate sesiza Curtea de Justiție a Uniunii Europene în privința acestor cazuri.

**Context**

Prin pachetul său lunar de decizii în constatarea neîndeplinirii obligațiilor, Comisia Europeană („Comisia”) urmărește acționarea în justiție a statelor membre care nu și-au îndeplinit obligațiile ce le revin în temeiul legislației UE. Aceste decizii, care vizează diverse sectoare și domenii de politică ale UE, au scopul de a asigura aplicarea corespunzătoare a legislației UE, în beneficiul cetățenilor și al întreprinderilor.

[Etapele procedurilor de constatare a neîndeplinirii obligațiilor.](https://ec.europa.eu/info/law/law-making-process/applying-eu-law/infringement-procedure_ro)

Pentru mai multe detalii referitoare la toate deciziile luate, vă rugăm să consultați [registrul deciziilor în constatarea neîndeplinirii obligațiilor.](https://ec.europa.eu/atwork/applying-eu-law/infringements-proceedings/infringement_decisions/?lang_code=ro)

\*

**Comisia solicită României să respecte normele UE privind drepturile de autor**

Comisia solicită României să respecte normele UE privind drepturile de autor.

Comisia a decis să trimită României o scrisoare suplimentară de punere în întârziere pe motiv că normele sale naționale privind gestiunea drepturilor de autor asupra operelor muzicale contravin normelor UE referitoare la drepturile de autor [[Directiva 2001/29/CE](https://eur-lex.europa.eu/legal-content/RO/TXT/?uri=celex:32001L0029)] privind armonizarea anumitor aspecte ale dreptului de autor și drepturilor conexe în societatea informațională și [Directiva (UE) 2019/790](https://eur-lex.europa.eu/eli/dir/2019/790/oj) privind dreptul de autor pe piața unică digitală]. Comisia a inițiat prima dată procedura de constatare a neîndeplinirii obligațiilor prin trimiterea unei scrisori de punere în întârziere autorităților române la [8 decembrie 2017](https://ec.europa.eu/commission/presscorner/detail/ro/MEMO_17_4767), când Comisia a contestat utilizarea gestiunii colective obligatorii pentru comunicarea publică a operelor muzicale.

România și-a modificat legislația în ianuarie 2019 pentru a prevedea acordarea de licențe colective cu efect extins. Comisia consideră că această modificare nu abordează pe deplin încălcarea dreptului UE identificată inițial. În plus, noile norme nu respectă articolul 12 din Directiva (UE) 2019/790, care armonizează condițiile în care statele membre pot prevedea mecanisme de acordare a licențelor colective cu efect extins. Autoritățile române au acum la dispoziție două luni pentru a răspunde argumentelor formulate de Comisie. În caz contrar, Comisia poate decide să trimită un aviz motivat.

**Context**

Prin pachetul său lunar de decizii în constatarea neîndeplinirii obligațiilor, Comisia Europeană („Comisia”) urmărește acționarea în justiție a statelor membre care nu și-au îndeplinit obligațiile ce le revin în temeiul legislației UE. Aceste decizii, care vizează diverse sectoare și domenii de politică ale UE, au scopul de a asigura aplicarea corespunzătoare a legislației UE, în beneficiul cetățenilor și al întreprinderilor.


[Etapele procedurilor de constatare a neîndeplinirii obligațiilor.](https://ec.europa.eu/info/law/law-making-process/applying-eu-law/infringement-procedure_ro)

Pentru mai multe detalii referitoare la toate deciziile luate, vă rugăm să consultați [registrul deciziilor în constatarea neîndeplinirii obligațiilor.](https://ec.europa.eu/atwork/applying-eu-law/infringements-proceedings/infringement_decisions/?lang_code=ro)

\*

Combaterea fraudei: Comisia îndeamnă România și alte 7 state membre să transpună normele UE de combatere a fraudei care aduce atingere bugetului Uniunii

Combaterea fraudei: Comisia îndeamnă România și alte 7 state membre să transpună normele UE de combatere a fraudei care aduce atingere bugetului Uniunii.

Comisia a decis să inițieze proceduri de constatare a neîndeplinirii obligațiilor împotriva **Croației**, **Finlandei, Greciei, Letoniei, Luxemburgului, Portugaliei, României** și **Spaniei**, deoarece nu au transpus corect normele UE privind combaterea fraudelor îndreptate împotriva intereselor financiare ale Uniunii prin intermediul dreptului penal [[Directiva (UE) 2017/1371](https://eur-lex.europa.eu/legal-content/RO/TXT/?uri=CELEX%3A32017L1371)].

Aceste norme, care fac parte din [strategia globală antifraudă](https://ec.europa.eu/anti-fraud/policy/policies-prevent-and-deter-fraud/european-commission-anti-fraud-strategy_en) a Comisiei, protejează bugetul UE prin armonizarea definițiilor, a sancțiunilor, a normelor privind competența și a termenelor de prescripție legate de fraudă și de alte infracțiuni care aduc atingere intereselor financiare ale UE. Pentru a permite [Parchetului European](https://www.eppo.europa.eu/) să efectueze investigații și urmăriri penale eficace este nevoie de o transpunere corespunzătoare a acestor norme de către statele membre.

Termenul limită pentru transpunerea directivei respective în legislația națională a fost 6 iulie 2019. În [raportul său de transpunere a directivei din 6 septembrie 2021](https://data.consilium.europa.eu/doc/document/ST-11630-2021-INIT/ro/pdf), Comisia a identificat o serie de probleme de conformitate. Acesta arată că este nevoie de îmbunătățiri, în special pentru a asigura transpunerea consecventă a definițiilor infracțiunilor și a răspunderii persoanelor juridice și a persoanelor fizice, precum și a sancțiunilor aplicabile acestora. Cele opt state membre notificate astăzi de Comisie au acum la dispoziție două luni pentru a clarifica măsurile pe care le-au luat pentru a asigura transpunerea corectă și completă a directivei.

**Context**

Prin pachetul său lunar de decizii în constatarea neîndeplinirii obligațiilor, Comisia Europeană („Comisia”) urmărește acționarea în justiție a statelor membre care nu și-au îndeplinit obligațiile ce le revin în temeiul legislației UE. Aceste decizii, care vizează diverse sectoare și domenii de politică ale UE, au scopul de a asigura aplicarea corespunzătoare a legislației UE, în beneficiul cetățenilor și al întreprinderilor.

[Etapele procedurilor de constatare a neîndeplinirii obligațiilor.](https://ec.europa.eu/info/law/law-making-process/applying-eu-law/infringement-procedure_ro)

Pentru mai multe detalii referitoare la toate deciziile luate, vă rugăm să consultați [registrul deciziilor în constatarea neîndeplinirii obligațiilor.](https://ec.europa.eu/atwork/applying-eu-law/infringements-proceedings/infringement_decisions/?lang_code=ro)

\*

**Instrumentele financiare ale UE au sprijinit IMM-urile europene cu 29 de miliarde EUR în timpul crizei provocate de coronavirus în 2020**

Comisia a publicat Raportul de sinteză anual privind implementarea instrumentelor financiare în 2020. Raportul arată că instrumentele financiare au oferit întreprinderilor mici și mijlocii (IMM-uri) europene și altor beneficiari sprijin în valoare totală de 29 de miliarde EUR în 2020. Din această sumă, 21,6 miliarde EUR (inclusiv 7 miliarde EUR pentru capitalul de lucru) din fondurile structurale și de investiții europene (fondurile ESI) au sprijinit 478 000 de IMM-uri, inclusiv 375 000 de microîntreprinderi.

Comisarul pentru coeziune și reforme, Elisa **Ferreira**, a declarat: „*Instrumentele financiare pot contribui la realizarea de investiții în cadrul politicii de coeziune într-un mod flexibil și eficient din punctul de vedere al costurilor și pot atrage investiții suplimentare. În timpul crizei provocate de coronavirus, acestea au oferit un sprijin rapid întreprinderilor mici, ajutându-le să supraviețuiască și să își păstreze angajații. Pentru perioada 2021-2027, încurajez statele membre și regiunile să utilizeze într-o mai mare măsură instrumentele financiare și beneficiile acestora.”*

**Instrumentele financiare ca mijloc esențial de atenuare a efectelor economice ale crizei**

Instrumentele financiare precum capitalurile proprii și datoriile, garanțiile pentru împrumuturi, capitalul de risc și mecanismele de partajare a riscurilor s-au dovedit a fi o modalitate eficientă de utilizare a resurselor politicii de coeziune, cu atât mai mult în perioade de criză. Pandemia de COVID-19 a afectat în mod deosebit IMM-urile și mulți lucrători au fost expuși riscului de a-și pierde locurile de muncă din întreprinderile care se luptau pentru a supraviețui. Instrumentele financiare au fost esențiale pentru a acorda sprijin IMM-urilor care aveau cea mai mare nevoie, contribuind astfel la atenuarea efectelor economice negative ale crizei provocate de coronavirus asupra regiunilor și orașelor din UE. În special, instrumentele financiare din cadrul Fondului european de dezvoltare regională au oferit ajutor sub formă de produse financiare precum împrumuturile, garanțiile și capitalurile proprii. În comparație cu 2019, 365 000 de IMM-uri suplimentare au beneficiat de sprijin prin intermediul instrumentelor financiare, ceea ce înseamnă aproximativ 1 000 de noi IMM-uri pe zi, numărul total al IMM-urilor sprijinite în 2020 fiind de 478 000.

**Flexibilitate suplimentară datorită UE**

Instrumentele financiare s-au dovedit a fi un atu, în special datorită flexibilității suplimentare oferite de Inițiativa pentru investiții ca reacție la coronavirus (CRII) și de Inițiativa plus pentru investiții ca reacție la coronavirus (CRII+), care au permis statelor membre să aloce resursele în funcție de nevoile în schimbare ale beneficiarilor. O altă caracteristică esențială a instrumentelor financiare este efectul lor de pârghie, acestea putând atrage investiții suplimentare din partea investitorilor privați sau publici. În fine, instrumentele financiare sunt un mecanism de aplicare eficient din punctul de vedere al costurilor, cu costuri și comisioane de gestionare foarte scăzute.

**Context**

Uniunea Europeană poate oferi instrumente financiare prin intermediari financiari din statele membre în cadrul gestiunii partajate, pentru a sprijini politicile și programele acestora. Întreprinderile nou-înființate, microîntreprinderile și întreprinderile mari pot beneficia de acest tip de finanțare. Există diferite tipuri de instrumente financiare: capitaluri proprii și datorii, garanții pentru împrumuturi, capital de risc și mecanisme de partajare a riscurilor. UE a dublat utilizarea instrumentelor financiare din cadrul fondurilor ESI în perioada de programare 2014-2020, comparativ cu perioada 2007-2013.

Raportul de sinteză anual privind implementarea instrumentelor financiare prezintă date referitoare la progresele înregistrate în ceea ce privește finanțarea și implementarea instrumentelor financiare sprijinite de fondurile structurale și de investiții europene în perioada de programare 2014-2020 (până la 31 decembrie 2020). Acesta se bazează pe datele raportate de autoritățile de gestionare în conformitate cu articolul 46 din Regulamentul (UE) nr. 1303/2013 al Parlamentului European și al Consiliului privind dispozițiile comune (RDC), cu Regulamentul de punere în aplicare (UE) nr. 821/2014 al Comisiei și cu regulamentele specifice fondurilor.

**Pentru informații suplimentare**

[Raport de sinteză anual](https://ec.europa.eu/regional_policy/sources/thefunds/fin_inst/pdf/summary_data_fi_1420_2020.pdf)

[Instrumentele financiare din cadrul politicii de coeziune](https://ec.europa.eu/regional_policy/en/funding/financial-instruments/)

[Fondul european de dezvoltare regională](https://ec.europa.eu/regional_policy/en/funding/erdf/)

[Fondul de coeziune](https://ec.europa.eu/regional_policy/en/funding/cohesion-fund/)

[Fondurile structurale și de investiții europene](https://ec.europa.eu/info/funding-tenders/funding-opportunities/funding-programmes/overview-funding-programmes/european-structural-and-investment-funds_ro)

[Inițiativa pentru investiții ca reacție la coronavirus (CRII)](https://ec.europa.eu/regional_policy/en/newsroom/news/2020/03/16-03-2020-cohesion-policy-and-eu-solidarity-fund-contribute-to-the-coronavirus-response-investment-initiative) și [Inițiativa plus pentru investiții ca reacție la coronavirus (CRII+)](https://ec.europa.eu/regional_policy/en/newsroom/news/2020/04/04-02-2020-coronavirus-response-investment-initiative-plus-new-actions-to-mobilise-essential-investments-and-resources)


Sursa: Reprezentanța în România a Comisiei Europene https://romania.representation.ec.europa.eu/index\_ro

🏵🏵🏵

CORONAVIRUS

CE reînnoiește apelurile de a se intensifica campania de vaccinare, de a pune la dispoziție rapid și pe scară largă dozele de rapel, și de a reacționa la varianta Omicron

Comisia reînnoiește apelurile de a se intensifica campania de vaccinare, de a pune la dispoziție rapid și pe scară largă dozele de rapel, de a crește vigilența și de a reacționa rapid la varianta Omicron.

Comisia a prezentat ieri, 1 decembrie, o abordare comună și coordonată la nivelul UE pentru a aborda în mod eficace provocările generate de recrudescența pandemiei de COVID-19 în multe state membre în această toamnă.

Numărul cazurilor crește rapid, iar presiunea asupra spitalelor este din ce în ce mai mare, ceea ce necesită acțiuni urgente și hotărâte. Noua potențială amenințare reprezentată de varianta Omicron se adaugă acestor îngrijorări și evidențiază importanța combaterii pandemiei pentru a progresa către o situație de securitate sanitară durabilă, atât în UE, cât și la nivel mondial.

Președinta Comisiei Europene, Ursula **von der Leyen**, a declarat: „*În ultimele două săptămâni, mulți dintre noi au fost martori direcți: numărul cazurilor de COVID-19 a crescut din nou, fiind afectați chiar și unii dintre prietenii noștri apropiați, dintre colaboratorii noștri, dintre membrii de familie sau dintre cei dragi. Creșterea rapidă a numărului de cazuri exercită o presiune din ce în ce mai mare asupra spitalelor și asupra cadrelor medicale. În plus, apariția variantei OMICRON, probabil foarte contagioasă, necesită cea mai mare atenție din partea noastră. Dar sunt convins că UE este la înălțimea sarcinii de a face față acestor provocări. Astăzi prezentăm o gamă largă de acțiuni, de la intensificarea eforturilor noastre de promovare a vaccinării și sporirea investițiilor în mijloace terapeutice, la îmbunătățirea monitorizării și a măsurilor profilactice, până la consolidarea solidarității noastre la nivel mondial. Între timp, vă repet apelul meu urgent adresat tuturor: asigurați-vă că sunteți vaccinați sau că ați primit doza de rapel și respectați regulile de igienă pentru a vă proteja.”*

Stella **Kyriakides**, comisarul pentru sănătate și siguranță alimentară, a adăugat: *„Transmisibilitatea mare a variantei Delta, un deficit de imunizare relativ mare și relaxarea intervențiilor nefarmaceutice ne vor prilejui o iarnă plină de provocări. Apariția variantei Omicron nu face decât să accentueze nevoia urgentă de vaccinare și de stimulare a nivelului nostru de imunizare pentru a întrerupe lanțurile de transmitere. Acolo unde este necesar, trebuie introduse măsuri eficace de sănătate publică, incluzând distanțarea socială și purtarea măștilor respiratorii. Trebuie să acționăm rapid și decisiv pentru a limita răspândirea virusului și a atenua impactul acestuia.”*

Creșterea bruscă și amplă a numărului de cazuri grave, în special în rândul persoanelor nevaccinate, a generat o presiune enormă asupra spitalelor și asupra personalului medical deja suprasolicitat. Ea are un impact direct și asupra sănătății pacienților care nu sunt afectați de COVID, întrucât, din nou, accesul la asistență medicală pentru alte afecțiuni este puternic obstrucționat de necesitatea de a trata pacienții afectați de COVID-19.

**Acțiune coordonată de combatere a COVID-19**

UE și statele membre trebuie să demonstreze că dispun de capacitatea de a reacționa rapid pentru a contracara creșterea bruscă și amplă a numărului infecțiilor cauzate de virus și de a-și menține tenacitatea în a asigura un răspuns durabil și pe termen lung la această amenințare. Toate acestea necesită răspunsuri ferme și urgente, care să includă următoarele aspecte:

* UE și statele membre ar trebui să continue să pună în aplicare o strategie comună pentru a limita răspândirea variantei Omicron în UE, cu revizuiri periodice și zilnice ale restricțiilor esențiale de călătorie. UE și statele membre ar trebui să fie pregătite să impună toate controalele considerate necesare;
* Statele membre ar trebui să deruleze campanii noi care să vizeze persoanele nevaccinate din toate grupele de vârstă eligibile, în baza unor strategii naționale țintite care să vizeze reticența față de vaccinare;
* Statele membre ar trebui să pună rapid la dispoziție doze de rapel pentru a menține niveluri mari de protecție împotriva virusului, inclusiv împotriva variantei Omicron, începând cu grupurile cele mai vulnerabile;
* Agențiile UE ar trebui să asigure faptul că orientările științifice necesare sunt disponibile rapid;
* Comisia își va intensifica eforturile vizând producția, autorizarea și achiziționarea în comun a mijloacelor terapeutice împotriva COVID-19;
* Parlamentul European și Consiliul ar trebui să adopte propunerile privind Uniunea europeană a sănătății și Regulamentul privind HERA până la sfârșitul anului 2021;
* Statele membre ar trebui să pună în aplicare măsuri profilactice și restricții țintite și proporționale pentru a limita răspândirea virusului, a salva vieți și a reduce presiunea asupra sistemelor sanitare. Ar trebui asigurată o coordonare deplină la nivelul UE. Apariția variantei Omicron înseamnă că ar trebui să se acorde o atenție deosebită aplicării și comunicării măsurilor specifice vizând contacții în perioada de sfârșit de an;
* Statele membre ar trebui să pună în aplicare o abordare revizuită a liberei circulații, adică o perioadă-standard de valabilitate de 9 luni a certificatului digital al UE privind COVID-19;
* UE și statele membre ar trebui să accelereze eforturile *Echipei Europa* de partajare a vaccinurilor pentru a atinge obiectivul mondial de vaccinare de 70 % în 2022, convenit în cadrul summitului G20 din octombrie 2021, precum și să sprijine consolidarea capacităților pentru secvențiere, testare și vaccinare. Ar trebui, de asemenea, să existe o poziție clară a UE cu privire la calea de urmat pentru a asigura o arhitectură sanitară mondială mai puternică, mai echitabilă și mai accelerată.

Președinta l-a invitat pe profesorul Peter Piot să fie consilierul științific principal al Comisiei pentru epidemii, în cadrul actualului ei mandat.

**Context**

[Strategia UE privind vaccinurile](https://ec.europa.eu/info/live-work-travel-eu/coronavirus-response/public-health/eu-vaccines-strategy_ro) rămâne principalul instrument al UE pentru a pune capăt pandemiei prin prevenirea apariției și reducerea numărului de cazuri, precum și a ratelor de spitalizare și a deceselor cauzate de boală. Ea este completată de [strategia UE privind mijloacele terapeutice împotriva COVID-19](https://ec.europa.eu/commission/presscorner/detail/ro/ip_21_2201). Ele fac parte dintr-o puternică [Uniune europeană a sănătății](https://ec.europa.eu/info/strategy/priorities-2019-2024/promoting-our-european-way-life/european-health-union_ro), utilizând o abordare coordonată la nivelul UE pentru a proteja mai bine sănătatea cetățenilor noștri, pentru a dota UE și statele sale membre cu mijloace menite să prevină și să contracareze mai bine viitoarele pandemii, precum și pentru a îmbunătăți reziliența sistemelor sanitare din Europa.

**Informații suplimentare**

[Comunicare](https://ec.europa.eu/info/files/addressing-together-current-and-new-covid-19-challenges_ro)

[Răspunsul la noul coronavirus](https://ec.europa.eu/info/live-work-travel-eu/coronavirus-response_ro)

[Vaccinuri sigure împotriva COVID-19](https://ec.europa.eu/info/live-work-travel-eu/coronavirus-response/safe-covid-19-vaccines-europeans_ro)

Sursa: Reprezentanța în România a Comisiei Europene <https://romania.representation.ec.europa.eu/index_ro>

🏵🏵🏵

|  |  |
| --- | --- |
|  | Sunaţi la numărul gratuit\* valabil pentru toate cele 27 de state-membre în cursul orelor de lucru  (9-8:30 CET în timpul săptămânii) 00 800 6 7 8 9 10 11  sau sunaţi la numărul de telefon + 32-2-299.96.96 accesibil de oriunde din lume (tarif normal). |
| *\*Anumiţi operatori de telefonie mobilă nu permit accesul la numerele cu prefixul 00800 sau taxează aceste apeluri. În unele cazuri, aceste apeluri pot fi taxate dacă sunt efectuate de la o cabină telefonică sau de la hotel.* | |

Acest Buletin Informativ vă aparţine şi ne dorim să cuprindă exact informaţiile care prezintă interes pentru dumneavoastră.

Sugestiile referitoare la genul de informaţie pe care doriţi să o regăsiţi în cuprinsul Buletinului informativ pot fi transmise pe adresa de poştă electronică.

De asemenea, aveţi la dispoziţie şi chestionarul de evaluare a Buletinului Informativ pe care îl puteţi descărca de pe pagina de internet a instituţiei, de la secţiunea „Buletin informativ”.

**Instituţia Prefectului - Judeţul Hunedoara**

Deva, 330025, Bdul 1 Decembrie 1918, nr. 28

**Tel.: 0254 211 850/1**;

**Fax: 0254 215 099**; **0254 215 010**

[prefhd@prefecturahunedoara.ro](mailto:prefhd@comser.ro); https://hd.prefectura.mai.gov.ro/